Հայաստանի կառավարությունը պետք է երաշխիքներ տրամադրի արդեն եղած ներդրումների համար, քանի որ դրանք ի վիճակի չեն պահպանել երկրում այն, ինչն արդեն կա։ Այս մասին հոկտեմբերի 14-ին լրագրողների հետ հանդիպմանը հայտարարեց ՀՀԴ բյուրոյի տնտեսական հետազոտությունների գրասենյակի պատասխանատու Սուրեն Պարսյանը։ Նրա խոսքերով, ընթացիկ տարվա վերջին 6 ամիսներին ներդրողները սկսել են իրենց միջոցները դիվիդենտների տեսքով դուրս հանել Հայաստանից՝ դրանք փոխադրելով արտասահման։ «Այս տարի Հայաստանից դուրս է բերվել 30 միլիարդ դրամ ընդհանուր գումարով դիվիդենտ։ Ֆիզիկական անձինք ավելի ու ավելի շատ միջոցներ են դուրս տանում Հայաստանից։ Դա նշանակում է, որ նրանք ունեն մտահոգություն՝ կապված իրենց միջոցների հուսալիության հետ։ Հնարավոր է, որ հասարակության տեսակետից՝ հարուստների կուլակաթափումը շատ լավ է հնչում, սակայն տնտեսական առումով դա կարող է լուրջ խնդիրներ առաջացնել»,- պարզաբանեց փորձագետը։ Պարսյանը նկատեց, որ գործող իշխանությունը շեշտը դնում է տնտեսության զարգացման վրա, և եթե նրա քաղաքականությունն այդ ուղղությամբ անհաջողության մատնվի, ապա այն «խաղից դուրս» կհայտնվի։ Սրա հետ կապված՝ նա առաջարկեց չքաղաքականացնել տնտեսական գործընթացները կամ ընտրովի դիրքորոշում որդեգրել այս կամ այն բիզնեսմենների հանդեպ, որոնք երկրում ունեն իրենց ներդրումները, և որոնք նախկին իշխանությունների հետ կապերի մեջ են եղել։ «Խաղի կանոնները բոլորի համար պետք է հավասար լինեն»,- ընդգծեց տնտեսագետը։


Հուլիսի 30-ին ԱԻՆ ՓԾ Ճգնաժամային կառավարման ազգային կենտրոնում 38 ահազանգ է ստացվել հանրապետության տարբեր խոտածածկ տարածքներում բռնկված մոտ 200 քմ և ավել տարածք ընդգրկող հրդեհների վերաբերյալ։ Մասնավորապես՝ Երևան քաղաքի Էրեբունի վարչական շրջանում՝ մոտ 500 քմ, 300 քմ, 200 քմ, 1000 քմ, Քանաքեռ-Զեյթուն վարչական շրջանում՝ մոտ 2000 քմ, 1000 քմ, Մալաթիա-Սեբաստիա վարչական շրջանում՝ մոտ 500 քմ, 700 քմ, Արաբկիր վարչական շրջանում՝ մոտ 2000 քմ, Ավան վարչական շրջանում՝ 2000 քմ, Նուբարաշեն վաչական շրջանում՝ 2 հա, Շենգավիթ վարչական շրջանում՝ 6000 քմ, Կենտրոն վարչական շրջանում՝ 4 հա, Արագածոտնի մարզի Աշտարակ քաղաքում՝ մոտ 600 քմ, Արարատի մարզի Արտաշատ քաղաքում՝ մոտ 4 հա, Դիմիտրով գյուղում՝ մոտ 5000 քմ, Սուրենավան գյուղում՝ մոտ 200 քմ, Նորամարգ գյուղում՝ մոտ 2000 քմ, Հայանիստ գյուղում՝ մոտ 500 քմ, Արբաթ գյուղում՝ 14 հա, Արմավիրի մարզի Էջմիածին քաղաքում՝ մոտ 200 քմ, Մերձավան գյուղում՝ 1000 քմ, Այգեշատ գյուղում՝ 6000 քմ, Լոռու մարզի Վանաձոր քաղաքում՝ մոտ 700 քմ, Սպիտակ քաղաքում՝ 3000 քմ, Վանաձոր-Ալավերդի ավտոճանապարհին՝ մոտ 1 հա, Կոտայքի մարզի Աբովյան քաղաքում՝ մոտ 1000 քմ և 25 ծառ, 600 քմ, մոտ 7 հա բուսածածկույթ և 1000 քմ խոտածածկույթ, Եղվարդ քաղաքում՝ մոտ 600 քմ, Պռոշյան գյուղում՝ մոտ 1000 քմ, Կապուտան գյուղում՝ մոտ 5.5 հա, Նոր Գեղի գյուղում՝ մոտ 250 քմ, Շիրակի մարզի Գյումրի քաղաքում՝ 750 քմ և 200 քմ, Սյունիքի մարզի Սիսիան քաղաքում՝ մոտ 1 հա, Խնածախ և Վաղատուր գյուղերի միջնամասում՝ 15 հա, Երևան-Սևան ավտոճանապարհին՝ մոտ 250 քմ։ Հրշեջ-փրկարարները հրդեհները մեկուսացրել են և մարել։


Երևանում, այսօր՝ ապրիլի 20-ին՝ ժամը 20.00-ին, Արարատյան Հայրապետական թեմի առաջնորդանիստ Ս. Սարգիս եկեղեցուց տեղի է ունեցել «Հարության Ավետիս» խորագրով կանթեղներով երթը, որը նախաձեռնել են Արարատյան Հայրապետական թեմի երիտասարդաց միությունները՝ թեմի առաջնորդական փոխանորդ Գերաշնորհ Տ. Նավասարդ արքեպիսկոպոս Կճոյանի օրհնությամբ (ֆոտոռեպորտաժ)։ Երթի մասնակիցները Ճրագալույցի Ս. Պատարագից հետո ստացել են Նավասարդ Սրբազանի օրհնությունն ու Ս. Հարության Ավետիսը մարդկանց փոխանցելով՝ Մ. Մաշտոցի պողոտայով և Ամիրյան փողոցով քայլելով դեպի Հանրապետության հրապարակ։ Թեմի երիտասարդական միությունների հոգևոր համակարգող Տ. Պետրոս ավագ քահանա Մալյանի գլխավորությամբ մասնակիցները քարե գորգի վրա խաչ են կազմել՝ ի նշան Քրիստոսի Հրաշափառ Հարության։ «Հարության Ավետիս» քայլերթին են միացել ՀՄԸՄ ՀԱՍԿ սկաուտական և տարբեր հասարակական կազմակերպությունների անդամներ, հայաստանյան բուհերի ուսանողներ և ուսանողական միությունների անդամներ, զինվորներ, ԱԻՆ աշխատակիցներ։


Պատվաստում են, հավերը ձու չեն ածում, չեն պատվաստում՝ սատկում են։ NEWS.am-ի հետ զրույցում ասաց Լոռու մարզի Գյուլագարակ համայնքի բնակիչ Անահիտը, որի հավերից 30-ը սատկել է, քանի որ ըստ նրա՝ գյուղապետարանից կամ անասնաբույժի կողմից պատվաստում այս ընթացքում չի արվել. «Ստիպված գնացել եմ, դեղ եմ առել, 30 հավ սատկել է, էլ ինչ անեմ»,- ասաց բնակիչը։ NEWS.am-ը զրուցեց նաև Լոռու մարզի Գյուլագարակ համայնքի ղեկավար Մհեր Գևորգյանի հետ։ Ըստ նրա՝ այդ խնդիրը դեկտեմբեր ամսից է, և հավերի անկումը սովորական երևույթ է, միշտ էլ եղել է. «Ստեփանավանում և կարելի է ասել՝ Լոռու մարզի ամբողջ տարածքում այդ վիճակն է։ Ովքեր որ չեն պատվաստում, հավերը սատկում են։ Չեմ կարող ասել, թե ինչու մյուս մարզերում չկա, գուցե մեկ ամիս հետո էլ մյուս մարզերում լինի»,- ասաց համայնքապետը։ Նա պատմեց, որ հավերը եղել են «հոգեվարքի մեջ». «Կոնկրետ իմ մայրը չի թողնում, որ մեր հավերին պատվաստեն։ Ինքը «մարգանցովկայով» կամ սխտորաջրով դեղ է պատրաստում և բուժում։ Մեր տանը դեռ հավերի անկում չի եղել»։ Նրա խոսքով՝ հիվանդությունը կրկնվում է․ վերջին անգամ 4 տարի առաջ գարնանն է եղել հավերի նման անկում։ Իր ղեկավարած համայնքում միայն 10-15 տնտեսությունում հավերի անկում կա։ Լոռի Բերդ համայնքի ղեկավար Արայիկ Ներսիսյանը այլ պատճառ նշեց, ըստ նրա՝ 5 օրվա ձվակտրման պատճառով հավերին չեն թողնում անասնաբույժը պատվաստի, և ենթադրեց, որ հավերի մոտ ճիճվային հիվանդություն է․ «Ժամանակին որ «մարգանցովկայով» լուծույթ սարքեին տային, այդպես չէր լինի։ Մարդիկ կան, որ ասում են 20 հատ առել եմ, չեմ պատվաստել, ու չեն սատկել։ Խոսքը համաճարակի մասին չէ։ Դա իրականում լուրջ խնդիր չէ»,- ասաց գյուղապետը։ Ըստ նրա՝ հավերի անկման հիմնական մեղքը հավի տիրոջն է, տնային պայմաններում հնարավոր է բուժել, և անկման չհասցնել։ Համայնքապետի խոսքով՝ Լոռի Բերդ համայնքում հավերի անկում եղել է մոտավորապես 15-20%-ի տնտեսություններում, իսկ իր հավերը առողջ են, անկում չկա։ Մի քանի ընտանիքում, որ հավի անկում է լինում, սկսում են ուռճացնել։ NEWS.am-ի հետ զրույցում ասաց Լոռու անասնաբույժ Արմեն Ջախինյանը՝ հերքելով լուրը, թե Լոռու մարզում հավերի մասսակայան անկում կա. «Գնում ենք պատվաստելու, ասում են՝ Զատիկը անցնի, նոր եկեք, դեղը ներարկեք, հիմա որ պատվաստեք, ձու չեն ածի։ Վերջում էլ սատկում են, փոխարենը դիմեն մասնագետին, դիմում են նախարարություն կամ մարզպետարան։ Մտածում են՝ հատուցում ստանան իշխանություններից։ Իրենց հավերը մկնդեղ ուտում սատկում են, պետք ա իշխանությո՞ւնը փոխհատուցում անի»,- նկատեց անասնաբույժը՝ հավելելով, որ հիվանդության պատճառ կարող են լինել եղանակային փոփոխությունները, կերակրային թունավորումները, ինֆեկցիոն և պարազիտային հիվանդությունները. «Ես մի քանի անգամ գնացել տեսել եմ, կարծում եմ, որ լարինգոտրախեիտ հիվանդությունն է։ Դեռ լաբորատորիայից չեն եկել պատասխանները, հստակ ոչինչ չկա»,- ասաց մարզի անասնաբույժը։ ՍԱՊԾ Լոռու մարզային կենտրոնի պետ Կամո Սողոյանը NEWS.am-ին հայտնեց, որ տեղեկություն չունեն հավերի մասսայական անկումների վերաբերյալ. «Եղել են մի քանի բնակիչներ, դիմել են մեր կենտրոն, և դա նորմալ երևույթ է։ Բնակչի տեղեկությամբ, եթե տեսնում ենք որոշակի համաճարակային խնդիր կա, ապա անցկացնում ենք ուսումնասիրություն, և ուղարկում ենք լաբորատորիա։ Այս շրջանում երկու դեպք ունեցել ենք։ Մեկ դեպքը՝ Կուռթանում, մյուսը՝ Վարդաբլուրում։ Լաբորատորիան Վարդաբլուրի դեպքի վերաբերյալ ախտորոշել է ճիճվային վարակվածություն։ Կուռթանի դեպքից դեռ պատասխան չկա»,- նշեց նա։ «Պատվաստումը փրկչային չէ, դա իրականացվում է մեկ կամ երկու հիվանդության նկատմամբ։ Իսկ կենդանիները, մասնավորապես, թռչունները հազար տեսակի հիվանդությամբ են վարակվում։ Ճիճվաթափության դեպքում՝ գյուղացին պետք է հասկանա, կամ գյուղի անասնաբույժը բացատրի, որ տարվա ընթացքում մի քանի անգամ պետք է հավին ճիճվաթափություն անել»,- ասաց Կամո Սողոյանը և ընդգծեց, որ վերջին 7-8 տարիներին համաճարակային դեպքեր չի գրանցվել։


Լսելով Սահմանադրական Դատարանի նորընտիր անդամ, հազար ներողություն՝ դատավոր Վահե Գրիգորյանի խոսքն ու նրա, ևս մեկ անգամ ներողություն, Նիկոլ Փաշինյանի նվիրյալների «մեկնաբանությունները» դատավոր, անդամ, նախագահ բառախաղերի մասին, մտածում ես արդյոք Սվիֆթի «Գուլիվերի ճանապարհորդություններում» նկարագրված աշխարհներից մեկու՞մ, Ռոդարիի «Ջելսոմինոն խաբեբաների աշխարհու՞մ», թե՞ Քերոլի «Ալիսան հրաշքների աշխարհում» ես գտնվում։ Այս մասին Facebook-ի իր էջում գրել է Հայաստանի հելսինկյան կոմիտեի նախագահ Ավետիք Իշխանյանը։ Նա, մասնավորապես, նշել է. «Եթե ճիշտ եմ հասկանում, այլևս իրավունք չունենք ասելու ԱԺ անդամ, այլ միայն ԱԺ պատգամավոր, ոչ թե «Իմ քայլը» խմբակցության անդամ, այլ միայն «Իմ քայլը» խմբակցության պատգամավոր, ոչ թե, օրինակ, ԱԺ Պետաիրավական հանձնաժողովի անդամ, այլ միայն ԱԺ հանձնաժողովի պատգամավոր, ոչ թե կառավարության անդամ, այլ միայն կառավարության նախարար, ոչ թե Ակադեմիայի անդամ, այլ միայն Ակադեմիայի ակադեմիկոս և այլն։ Անկեղծ, չեմ ուզում մտնել անլուրջ բանավեճերի մեջ, բայց եթե իրոք այդպես է մտածում և համոզված մեկնաբանում Վահե Գրիգորյանը, արդյոք ազնիվ չէ՞ր լինի նրա կողմից, նախապես հայտարարեր այդ մասին և դեռևս Արմեն Դիլանյանի 2018թ․ սեպտեմբերի 13-ին ՍԴ դատավոր ընտրվելուց հետո, մեկնաբաներ Արմեն Դիլանյանի ՍԴ նոր, միակ դատավոր և միաժամանակ նրա իսկ միակ ՍԴ դատավորի վերադաս ՍԴ նախագահ, կամ ՍԴ դատավոր-նախագահ դառնալու մասին։ Թե՞, «քաղաքականություն է, սըր»։


ԱՄՆ դոլարի փոխարժեքն այսօր՝ ապրիլի 17-ին, կազմել է 483.40 դրամ՝ նախորդ օրվա համեմատ նվազել է 0.93 դրամով։ Այդ մասին տեղեկանում ենք Կենտրոնական բանկի պաշտոնական կայքից։ Եվրոյի փոխարժեքը կազմել է 546.58 դրամ (նվազել է 0.28 դրամով), բրիտանական ֆունտի փոխարժեքը կազմել է 630.50 դրամ (նվազել է 3.10 դրամով), իսկ ռուսական ռուբլու փոխարժեքը կազմել է 7.56 դրամ (աճել է 0.02 դրամով)։ Թանկարժեք մետաղների համար բանկի կողմից սահմանվել են հետևյալ գները. արծաթ՝ 232.27 դրամ, ոսկի՝ 19,836.61 դրամ, պլատին՝ 13,801 դրամ։


Դերասան Միխայիլ Կոկշենովը իրեն լավ է զգում, նրա մոտ նոպա չի եղել, հաղորդում է «ՌԻԱ Նովոստին»՝ հղում անելով նրա հիվանդապահուհի Ֆերուզուին։ Ավելի վաղ Telegram-ի Mash ալիքը հաղորդել էր, որ շտապ օգնության բժիշկները Կոկշենկովին արտակարգ օգնություն են ցույց տվել։ Ալիքի տեղեկություններով՝ արտիստի մոտ ցածր ճնշման պատճառով նոպա էր տեղի ունեցել։ «Միխայիլ Միխայիլլովիչի հետ ամեն ինչ կարգին է, նոպա չի եղել, նա իրեն լավ է զգում»,- ասել է գործակալության զրուցակիցը։ 2017-ի հոկտեմբերին 82-ամյա Կոկշենովը կաթվածի կասկածանքով տեղափոխվել էր առաջին քաղաքային հիվանդանոց։ Ավելի ուշ նրա դուստրը՝ Ալևտինա Վոկրոշը «ՌԻԱ Նովոստիին» հաղորդել էր, որ արտիստը տանն է։ Դերասան և ռեժիսոր Միխայիլ Կոկշենովը հայտնի է իր վառ դերերով «Ժենյա, Ժենեչկա», «Կատյուշա», «Սպորտլոտո 82», «Ամենահմայիչը և գրավիչը», «Սպիտակ ցողեր» ֆիլմերում։


Հոկտեմբերի 12-ին ՀՀ պաշտպանության նախարար Դավիթ Տոնոյանը հանրապետության մի շարք համայնքներում մասնակցել է զինծառայողների և նրանց ընտանիքների համար նախատեսված նորակառույց բնակելի շենքերի բացման հանդիսավոր արարողություններին։ Բնակելի շենքերից մեկը կառուցվել և շահագործման է հանձնվել Սյունիքի մարզի Գորիս քաղաքում։ Նորակառույց շենքի 22 բնակարանների բանալիները զինծառայողներին է հանձնել պաշտպանության նախարարը։ Սիսիան քաղաքում ևս սպաները ստացել են կահավորված 28 ծառայողական բնակարաններ։ Զինծառայողները և նրանց ընտանիքների անդամները բնակարանամուտ են տոնել նաև Վայք քաղաքում, որտեղ ծառայողական բնակարաններ են ստացել 44 զինծառայողներ։ Պաշտպանական գերատեսչության ղեկավարը շնորհավորել է նորակառույց շենքերում բնակարաններ ստացած զինծառայողներին և ընդգծել, որ զինված ուժերի սպայակազմի բնակավորման, սոցիալական ապահովության հարցը մշտապես գտնվում է ՀՀ ռազմաքաղաքական ղեկավարության ուշադրության կենտրոնում։ Վստահեցնելով, որ արվում է ամեն հնարավորը զինծառայողների սոցիալական բեռը թեթևացնելու համար, Դավիթ Տոնոյանը համոզմունք է հայտնել, որ բնակարանային խնդրի լուծումը մեծապես կնպաստի զինծառայողների մարտունակության բարձրացմանը և մարտական առաջադրանքների կատարմանը։


«Զինանոց-2019» համալիր-կանխարգելիչ միջոցառման շրջանակներում ոստիկանության Իջևանի բաժնի ծառայողների ձեռնարկված օպերատիվ-հետախուզական միջոցառումների շնորհիվ ապրիլի 22-ին, ժամը 14.40-ին, ոստիկանության Իջևանի բաժին է հրավիրվել 54-ամյա Մհեր Շ.-ն։ Նա ապրիլի 15-ից հետախուզվում էր Ղրիմի իրավապահների կողմից ՌԴ քրեական օրենսգրքի 264.1 հոդվածի (ՃԵԿ խախտումը) մեղադրանքով։


Կատարում կայացել է ֆուտբոլի Աշխարհի ակումբային առաջնության առաջին կիսաեզրափակիչը։ Լիբերտադորեսի գավաթակիր բրազիլական Ֆլամենգոն 3-1 հաղթել է Ասիայի չեմպիոնների լիգայի հաղթող սաուդական Ալ-Հիլալին։ Եզրափակիչում Ֆլամենգոյի մրցակիցն է լինելու Եվրոպայի չեմպիոնների լիգայի գավաթակիր Լիվերպուլ և Հյուսիսային Ամերիկայի չեմպիոնների լիգայի գավաթակիր մեքսիկական Մոնտերեյ զույգի հաղթողը։ Լիվերպուլ-Մոնտերեյ խաղը կայանալու է դեկտեմբերի 18-ին։ Տեղեկացնենք, որ Աշխարհի ակումբային առաջնությանը մասնակցում են բոլոր մայրցամաքների գավաթային մրցաշարերի հաղթողները։


Ինչպես չարացրին նախկինների նկատմամբ, նույն պրոցեսը պետք է գա իրենց դեմ, ժողովուրդը չի մոռանում չարված ականջահաճո խոստումները։ Yerkir.am-ի հետ հարցազրույցում այս մասին ասել է ԱԺ ՀՀԿ նախկին խմբակցության ղեկավար Վահրամ Բաղդասարյանը՝ մեկնաբանելով հեղափոխականներին հարած և հեղափոխության հենքը եղած գործիչների հանդեպ սկսված հետապնդումները։ «Վալերի Օսիպյանը բավական լավ կատարող էր, բայց որպես կառավարիչ՝ ես չեմ տեսել, նա ի՛ր մեջ պետք է գտնի թերությունները. ինչպե՞ս կարող են երկրի ոստիկանապետին հանեն և մամուլից իմանա»,- ասաց նա։ ԱԱԾ՝ հրաժարական տված ղեկավար Արթուր Վանեցյանին պրոֆեսիոնալ է համարում, բայց նկատում է, որ ԱԱԾ ոչ միայն ղեկավարը, այլև աշխատակիցները հանրության մեջ չպետք է շատ հայտնի լինեն և պետք է խուսափեն հարցազրույցներից, մինչդեռ նա հանրային մարդ էր դարձել. «Իշխող թիմի 95 տոկոսը չկայացած մարդիկ են, կայացման խնդիր ունեն, եկել են կայանալու՝ ով կլինի առաջինը, ով կլինի երկրորդը և դա բերում է վանումների։ Ես չեմ խոսում այդ քաղաքական ուժի մասին, ինձ հետաքրքրում է մեր երկրի ճակատագիրը»,- նշեց Վահրամ Բաղդասարյանը՝ Փաշինյանի հիմնական բացթողումները համարելով փորձի պակասն ու թիմի ոչ ճիշտ ընտրությունը։ Հեղափոխական թիմին հարած՝ իրենց նախկին համակիրների, ինչպես նաև հեղափոխության շարժիչ ուժը հանդիսացած առանցքային գործիչների հանդեպ սկսված հետապնդումները Վահրամ Բաղդասարյանն այսպես մեկնաբանեց. «Օգտագործել և գցել մի կողմ՝ այդ մոտեցմանը ես դեմ եմ եղել»։ Նրա կարծիքով՝ այդ մարդիկ մեր պետության կայացման համար իրենց լուման են ներդրել և անընդունելի է նման վարքագիծը. «Եթե, իրոք, կան լուրջ պատճառներ՝ հանցակազմ, չարաշահումներ, քննությունը նորմալ է, բայց պետք է լինի՛ քննություն, հետո նոր՝ մեղադրանքներ և լուտանքներ, ոչ թե՝ ֆեյսբուքյան էջերում վարկաբեկեն մարդուն, նրա ընտանիքը, երկու օրով տանեն կալանավորեն մարդուն, դրանից հետո բաց թողնեն՝ առանց ներողություն խնդրելու։ Համենայն դեպս, այդ բիծը մնում է այդ մարդու կյանքի վրա»։ Վահրամ Բաղդասարյանը զգոնության կոչ արեց իրավապահներին՝ զգուշացնելով հատուցման ժամանակից։  «Այս քայլերը չեն կարող իրավական պետության տրամաբանության մեջ նույնիսկ տեղավորվել։ Պատկերացնում եք՝ փաթեթով գործեր. մրցույթ է գնում, թե ո՛ր մարզպետը կամ ո՛ր գերատեսչության ղեկավարը ավելի շատ կգրի, ավելի շատ լայքեր կհավաքի, որ հայտնաբերել են ինչ-որ բաներ... բայց բոլորը փուչ են։ Եթե այդ գրածների 10 տոկոսը իրականությանը համապատասխաներ, հիմա մեր բանտերում տեղ ու դադար չէր լինի»,- ասաց նա։ Վահրամ Բաղդասարյանի դիտարկմամբ՝ ամբողջ ժողովրդին սովորեցրել են, որ գրեն՝ տեղին, անտեղին և մարդկանց հեղինակության հետ խաղան։ Փաշինյանի հիմնական հենարանի՝ ժողովրդի, իշխանությունների տակից սահելուն անդրադառնալով, Վահրամ Բաղդասարյանն ասաց. «Եթե Ամուլսարի հետ կապված ժամանակին զուսպ լիներ իր հայտարարությունների մեջ, թե՝ այստեղ կոռուպցիա է և այլն, այդպես չէր լինի։ Ժամանակին նույնիսկ քրեական գործ հարուցվեց, հետո կարճվեց, որովհետև անհիմն էր և հիմա շատ վատ կացության մեջ է։ Ես նրան չեմ նախանձում՝ երկու դեպքում էլ շատ վատ կացության մեջ է՝ Ամուլսարի հանքը փակելու և բացելու։ Այդ պատճառով էլ ցանկացած ընդդիմադիր պետք է մտածի, որ կարող է իշխանություն դառնալ. այսօր ինքն է իշխանության կրողը և պետք է հետևություն անի»։ Հրապարակային մյուս կոչերին և խոստումներին էլ հանրությունը կարոտ էր, ուզում էր լսել, բայց երբ լսում է և արդյունքը չի տեսնում, նրա խոսքով, չարանում է. «Ինչպես չարացրին նախկինների նկատմամբ, նույն պրոցեսը պետք է գա իրենց դեմ, ժողովուրդը չի մոռանում չարված ականջահաճո խոստումները»։ Վահրամ Բաղդասարյանը խոսեց նաև Սերժ Սարգսյանին՝ Ապրիլյան պատերազմի հանգամանքներն ուսումնասիրող քննիչ հանձնաժողով հրավիրելու, ԱԺ աշխատակազմի ղեկավարի նախկին տեղակալ Արսեն Բաբայանին ձերբակալելու, Հրայր Թովմասյանի հանդեպ քրեական գործ հարուցելու մասին։


Միացյալ Նահանգները Մերձավոր Արևելք կուղարկի ևս 3000 զինվոր՝ որպես աջակցություն այնտեղ գտնվող զինվորներին։ Պենտագոնի ներկայացուցիչը հայտարարել է, որ զորքերը կուղարկվեն Քուվեյթ որպես կանխիչ միջոց, ի պատասխան սպառնալիքի բարձր մակարդակի։ Ինչպես տեղեկացնում է AP-ը, ամերիկացի զինվորականները 82-րդ օդադեսանտային դիվիզիայից կգան Ֆորտ Բրեգ։ AP-ի համաձայն՝ անցած տարվա մայիսից Մերձավոր Արևելքում տեղակայվել էին 14 հազար ամերիկացի զինվորականներ։ Մինչ այդ Պենտագոնը հաստատել էր, որ ուրբաթ հրթիռային հարված է հասցրել Բաղդադի օդանավակայանի շրջանում, ինչի հետևանքով սպանվել է Իսլամական հեղափոխության պահապանների կորպուսի (Իրանի ԶՈւ էլիտար ուժեր) «Ալ Կուդս» հատուկ նշանակության ուժերի հրամանատար Կասեմ Սուլեյմանին։ Ամերիկյան ռազմական գերատեսչության մամուլի ծառայությունը տեղեկացրել էր նաև, որ գործողությունն իրականացվել է ԱՄՆ նախագահ Դոնալդ Թրամփի կարգադրությամբ։ Թեհրանը խոստացել է դաժան վրեժ լուծել գեներալի մահվան համար։


Ռուսաստանը Սիրիայում բոլոր կողմերին զսպվածության և հետագա քայլերի մանրակրկիտ կշռադատման կոչ է անում, քանի որ ոչնինչ չի կարող խոչընդոտել Սիրիայում քաղաքական կարգավորմանն ու սահմանադրական կոմիտեի նիստի անցկացմանը։ Այս մասին, ՌԻԱ Նովոստիի հաղորդմամբ, հայտարարել է ՌԴ նախագահի օգնական Յուրի Ուշակովը՝ մեկնաբանելով Սիրիայում Թուրքիայի ռազմական գործողությունները։ «Ըմբռնումով ենք մոտենում իր ազգային անվտանգության պաշտպանության համար Անկարայի անհանգստությանը, սակայն կան միջազգային իրավական նորմեր, որոնք ընկած են Սիրիայում խաղաղության վերականգնման և ահաբեկիչների դեմ պայքարի հարցերով համատեղ ջանքերի հիմքում։ Հաշվի առնելով ռազմական գործողությունների սկիզբը, կարևոր ենք համարում կողմերի զսպվածությունը, հետագա քայլերը մանրակրկիտ կշռադատելը՝ վնաս չհասցնելով քաղաքական գործընթացին»,- ասել է Ուշակովը՝ նշելով, որ «անփույթ գործողությունները չպետք է խոչընդոտեն սահմանադրական կոմիտեի նիստի շուտափույթ անցկացմանը»։


Armenpress.am-ը գրում է․ ՀՀ արտաքին գործերի նախարարությունը ցավակցություն է հայտնել Թուրքիային ավերիչ երկրաշարժի կապակցությամբ։ «Խորապես ցավակցում ենք Էլյազիգում նախօրեին տեղի ունեցած սարսափելի երկրաշարժի հետևանքով մահացածների ընտանիքներին, տուժածներին մաղթում շուտափույթ ապաքինում և Թուրքիայի վնասված շրջանների վերականգնում»,- «Արմենպրես»-ի հաղորդմամբ՝ նշվում է «Թվիթեր»-ում ՀՀ ԱԳՆ միկրոբլոգում կատարված գրառման մեջ Թուրքիայի արևելքում հունվարի 24-ին տեղի ունեցած երկրաշարժի հետևանքով զոհվել է 31 մարդ։ 6,8 մագնիտուդով ուժեղ երկրաշարժը տեղի է ունեցել Թուրքիայի Էլյազիգ քաղաքից հարավ-արևմուտքում հունվարի 24-ին՝ տեղական ժամանակով 20։55-ին։ Ցնցումներ են զգացվել երկրի տաբեր հատվածներում, ինչպես նաև Իսրայելում, Իրաքում և Սիրիայում։


Շատ մարդիկ սիրում են դիմահարդարումը ու վերաբերվում են դրան որպես արվեստ։ Միևնույն ժամանակ կան մարդիկ, որ այն չեն ընդունում, համարում են անճաշակություն, որ թաքցնում է մարդու իրական դեմքը։ Բայց ինչ էլ որ լինի, ամենակարևորը՝ ինքդ քեզ դուր գաս, անել այն, ինչ դու ես ուզում ու ինչը քեզ երջանիկ է դարձնում։ Իսկ եթե դրա հետ մեկտեղ նաև ավելի գեղեցիկ ես լինում, երկակի հաճելի է լինում։ Առաջարկում ենք դիտել այս 15 կանանց, որոնց դիմահարադարումն իսկապես օգնել է։


Ամերիկյան իրապատում շոուի աստղ Քիմ Քարդաշյանը Twitter-ի իր հետևորդներին շնորհավորել է հայկական Սուրբ ծնունդի առիթով։ «Happy Armenian Christmas!»,- գրել է Քիմը։


«Ես և իմ ընկերներն առաջինը ողջունեցինք Ձեր՝ իշխանության գալը և մինչև այսօր հուսով ենք, որ չենք խաբվել։ Մեր գլխավոր նպատակն էր, որ կառավարման լծակը հայտնվի բանիմաց, հայրենանվեր մարդկանց ձեռքերում, որոնք ընկալում են, որ ժողովուրդը հոգնել է ապրել նախագահի, նախարարի, փոխնախարարի, պետի և այլնի կարծիքով․ ժողովուրդն ուզում է ապրել օրենքով։ Գրում եմ Ձեզ, քանի որ հայտնվել եմ ծանր իրավիճակում». ՀՀ վարչապետ Նիկոլ Փաշինյանին ուղղված բաց նամակում գրել է «Անանիա Շիրակացի» համալսարանի ռեկտոր Վաղարշակ Մադոյանը։ Մասնավոր բուհի ռեկտորը գրում է, որ համաձայն ՀՀ Կրթության, Լիցենզավորման մասին և մի շարք այլ լավ օրենքների՝ երեք անգամ դիմել է ՀՀ կրթության, գիտության, մշակույթի և սպորտի նախարարություն՝ «բուժական գործ» մասնագիտությամբ լիցենզիա ստանալու համար։ Գնել է նոր կահավորանք, ժամանակակից սարքավորումներ և գործիքներ՝ ծախսելով մոտ 50 հազար դոլար։ «Հանրապետական հիվանդանոցի հետ («Արմենիա» բժշկական կենտրոն) համաձայնագրով նախապատրաստվել ենք համատեղ աշխատելու, սակայն, ինչպես նշեցի, ստանում եմ մերժում՝ վերացական պատասխանով՝ «մանկավարժական կազմի, ուսումնական պլանի, զբաղեցրած տարածքների և հայտի սահմանված կարգի պահանջներին չհամապատասխանելու հիմքերով», երբ ամեն ինչ լիովին համապատասխանում է կարգի պահանջներին։ Ի՞նչ անենք, որ ես, միամիտ մարդ, օրենքին եմ հավատացել։ Եթե բուհերի մի մասին այդ մասնագիտությամբ լիցենզիա տալ կարելի է (ըստ ռեկտորի կապերի), մյուսին՝ ոչ, ընդունե՜ք համապատասխան օրենք, որպեսզի մեզ մեր վիճակը պարզ դառնա»,- նշել է Վ.Մադոյանը։ «Նախորդ իշխանությունները խոշոր մասնավոր բուհերի մենաշնորհը պահում էին մի զարմանալի երանգավորմամբ․ «Տեսնենք՝ նրանք կկարողանա՞ն աշխատել, նոր ձեր մասին կմտածենք»։ Ձեր կառավարության ներկայացուցիչները շարունակում են պահել դրանց մենաշնորհն այլ մեկնաբանությամբ․ «Նրանք խախտումներ են թույլ տվել։ Ստուգենք, նրանց հարցերը լուծենք, հետո ձեր մասին կմտածենք»։ Ի՞նչ կապ ունի որևէ բուհի խախտումը մի այլ բուհի լիցենզավորման հետ, մանավանդ որ այդ բուհերի խախտումները երբեք չեն հայտնաբերվելու, պատիժ էլ երբեք չի լինելու։ Մի՞թե այս թատրոնի ռեժիսորը չի հասկանում, որ մենք՝ անզոր հանդիսատեսներս, ցավոք, իրենից ավելի հեռուն ենք տեսնում։ Իսկ մասնավոր բուհերը դարձել են մեծ ու փոքր, քանի որ մի մասին տրվել է ամեն ինչ՝ օրինական և ապօրինի, այդ թվում՝ հարյուր տարի ժամկետով հատկացրել են անհատույց վարձակալությամբ շենքեր, մի քանի միլիոն դոլար արժողությամբ շենքերն էլ վաճառել են մի քանի հազարով և այլն, իսկ մյուսներին առաջարկել են սպասել։ Ազատ երկրում, ինչքան ես գիտեմ, աշխատող ձեռքերին չեն խփում»,- գրում է բուհի ռեկտորը։ Կրթության և մանավանդ բարձրագույն կրթության ոլորտում գլխավոր նպատակն, ըստ Վաղարշակ Մադոյանի, պետք է լինի առաջադիմության բարձրացումը ։ «Ամեն ինչ պետք է ուղղված լինի դրան։ Մասնավոր կրթությունը ստեղծում է պետական բուհերի համար անհարմար մթնոլորտ՝ մրցակցություն, ընդ որում՝ առանց պետությունից ջանք պահանջելու, իսկ կրթությունը (ինչպես ամբողջ երկիրը) զարգանում է մրցակցության առկայության պայմաններում»։ «Հայտնի է, որ պետությունը պետք է ոչ թե խոչընդոտի, այլ օժանդակի ձեռներեցին։ Լիցենզավորման մարմինները պետք է լինեն ոչ թե զսպիչ, այլ խթանիչ։ Եթե մասնավոր հիմնարկները վատ են աշխատում, պատճառն ավելի շատ պետք է փնտրել ոչ թե հիմնարկությունում, այլ լիցենզավորող մարմնի գործունեության մեջ։ Լիցենզիան հանձնել են ՍՊԸ-ին և տվել բացարձակ ազատություն՝ «ինչ ուզում ես, արա՜» ասելով, նա էլ ինչ ուզում, անում է։ Խնդիրը պետք է լուծել՝ լիցենզավորման մարմինների աշխատանքը կարգավորելով։ Վերջիններս պետք է կառավարող մարմիններից վերածվեն կազմակերպիչ, կարգավորիչ մարմինների։ Տվյալ դեպքում նրանք պետք է մշտապես հետևեն բուհերի աշխատանքին, ըստ անհրաժեշտության՝ նշեն թերությունները, հնարավորություն և ժամանակ տան դրանք վերացնելու, իսկ որոշ հարցերում նաև օգնեն։ Այսպիսի իրավիճակում ոչ միայն բուհերը, այլև ողջ հանրապետությունը կսկսի աշխատել»,- վստահ է բանասիրության դոկտորը։ «Մենք ընտելացել ենք, որ պետական կառույցը պետք է կարգադրի, պետական պաշտոնյան բոլորից խելացի ու միշտ իրավացի է և այլն։ Դրանք բռնապետական մոտեցումներ են։ Հիմա կարևոր է, որ պետությունը համագործակցի ձեռներեցի հետ։ Այսօր մենք շատ գոհ կլինենք, եթե հասնենք այն մակարդակին, որ պաշտոնյաները գոնե չխանգարեն ձեռներեցի գործունեությանը։ Հիմա ես ստիպված եմ դիմել դատարան, բայց տարբեր աղբյուրներից ինձ զգուշացնում են, որ եթե շատ պնդեմ, կարող են բուհը փակել առհասարակ։ Մի՞թե բռնապետությունը Հայաստանում անմահ է։ Եթե մերժումը պայմանավորված է բուհի ռեկտորի պրոֆեսիոնալիզմի պակասով, ապա (կներեք անհամեստությանս) ես 1976 թ․ գերազանցությամբ ավարտել եմ Մ․Վ․Լոմոնոսովի անվ․ Մոսկվայի պետական համալսարանը, խոսում եմ հինգ լեզվով, աշխատում եմ հայոց և ռուսաց լեզուներով, ԽՍՀՄ բանասիրական գիտությունների դոկտոր, պրոֆեսոր եմ (երեսունչորս տարեկանից), իրավաբանության դոցենտ եմ, արտասահմանում մի քանի միջազգային հանդեսների խմբկոլի անդամ եմ, մոտ 200 գիտական աշխատությունների հեղինակ, ընդգրկված եմ արտասահմանում տպագրված աշխարհի առաջավոր լեզվաբանների հանրագիտարաններում։ Ցանկը կարելի է երկար շարունակել։ Բայց բոլոր ձեռքբերումներս իմ հայրենիքոմ մշտապես անտեսվել են։ Գուցե պատճառն այն է, որ 42 տարի աշխատել եմ հանրապետության ամենակոռումպացված բնագավառներից մեկում՝ բուհական համակարգում, բայց երբեք կաշառակերությամբ չեմ զբաղվել, ինչի համար հույս ունեի գոնե նոր իշխանություններից շնորհակալական բառ լսել։ Մի՞թե մեր երկրում երբեք չպիտի գնահատվեն ո՜չ գիտական վաստակը, ո՜չ ազնվությունը (բա կարծես պայքարում ենք կոռուպցիայի դե՞մ)։ Շատ դժվար է ամբողջությամբ նվիրվել հայրենիքիդ և իշխանության կողմից մշտապես ընդունվել որպես երկրորդ կարգի անձնավորություն։ Իհարկե, այս նամակը ես գրում եմ՝ Ձեր օգնություն-արդարությունը ակնկալելով։ Հավաստիացնում եմ, որ այսօր մեր հանրապետությունում նման իրավիճակում եմ ոչ միայն ես»,- վարչապետին հասցեագրված բաց նամակում գրում է «Անանիա Շիրակացի» համալսարանի ռեկտոր Վաղարշակ Մադոյանը։


Ներկայումս հայ-իրանական հարաբերությունների օրակարգում նոր գազամուղի կառուցման հարց չկա։ Մարտի 19-ին մամուլի ասուլիսին այս մասին ասաց վարչապետ Նիկոլ Փաշինյանը՝ պատասխանելով գազային ոլորտում համագործակցության մասին հարցին։ Նրա նշեց, որ խոսքը նոր գազամուղի կառուցման մասին չէ, ամեն դեպքում հիմա անհնար է իրականացնել գոյություն ունեցող ծրագրերը։ Վարչապետը տեղեկացրեց, որ մինչև Իրան այցելելը հեռախոսով խոսել է Վրաստանի վարչապետի, Ռուսաստանի և Թուրքմենստանի նախագահների հետ, նրանց հայտնել մի շարք հարցերի մասին, որոնք մտադիր է քննարկել Իրանում։ Քննարկվել են հարցեր, թե որքանով են Վրաստանը, Թուրքմենստանը և Ռուսաստանը հետաքրքված նման քննարկումներում։ Դրանք շարունակվում են և կշարունակվեն, քանի դեռ հստակ եզրակացություններ չկան։ Տրամադրվածությունը պետք է այնպիսին լինի, որպեսզի զարգանան համագործակցության բոլոր հնարավորությունները ինչպես նշված երկրների, այնպես էլ ԵՄ-ի և ԱՄՆ-ի հետ։ Այսինքն բոլոր հնարավոր ուղղություններով։ «Պետք է նախաձեռնություններ և գաղափարներ ունենալ այն մասին, թե ինչպես զարգացնել համագործակցությունը՝ տարածաշրջանում ինտեգրման և կայունության ապահովման համար։ Ուրախ եմ արձանագրել, որ գործընկերների կողմից հետաքրքություն կա»,- ընդգծեց վարչապետը՝ ընդգծելով, որ Հայաստանի օրակարգը և գործողությունները թափանցիկ կլինեն գործընկերների համար։


Համայնքներում տեղացած կարկուտի հետևանքների վերաբերյալ տվյալներն ամփոփելուց հետո նոր կկարողանանք փոխհատուցման մասին որևէ բան ասել։ Այս մասին այսօր՝ հունիսի 6-ին, լրագրողների հետ զրույցում ասաց Էկոնոմիկայի նախարար Տիգրան Խաչատրյանը՝ անդրադառնալով վերջին շրջանում, հաճախակի տեղացող կարկուտին։ Նախարարի խոսքով՝ համայնքին փոխհատուցմանը չափը կախված կլինի մշակաբույսի տեսակից, և տվյալ մշակաբույսի վնասվածության աստիճանից։ Նա նշեց, որ համայնքային և մարզային հանձնաժողովներ են ստեղծվել, որոնք աշխատանքներ են տանում տեղերում, գնահատում են չափը, այնուհետև գնահատված վնասի այդ չափը փոխանցում նախարարությանը՝ ամփոփելու և հետագա որոշումները ներկայացնելու համար. «Որպեսզի մենք կարողանանք ասել, ո՞ր դեպքում, ո՞ր չափով կաջակցենք, պետք է մոտավոր պատկերացում ունենանք, թե տարվա ընթացքում, որքան հաճախ կարող են լինել նման դեպքերը։ Եթե հիշում եք, նախորդ տարի նույնպես, ըստ էության փոխհատուցումը տեղի ունեցավ աշնանը, ինչը նշանակում է, որ այն ամիսներին, որոնք ամռան ամիսներն էին, հանձնաժողովներն աշխատեցին, և իրենց գնահատականները ձևավորեցին։ Անցյալ տարի առաջին անգամ նման դեպք եղավ, և եղավ գումարային աջակցություն. 500 միլիոն դրամը չգերազանցող գումար էր նախատեսված»,- ասաց Տիգրան Խաչատրյանը։ Հիշեցնենք, որ վերջին ամիսներին կարկուտ է տեղացել Լոռու, Գեղարքունիքի, Արագածոտնի մարզերում։ Համայնքների բնակիչները NEWS.am-ի հետ զրույցում ասել էին, որ մշակաբույսերին հասցրած վնաս մեծ է, և, որ բոլոր բերքերը կարկուտը հավասարեցրել է հողին։


Հայաստանի ֆուտբոլի ազգային թիմի կիսապաշտպան Հենրիխ Մխիթարյանը բաց կթողնի «Ռոմա»-ի առաջիկա հանդիպումը։ «Արմենպրես»-ի հաղորդմամբ՝ հայ կիսապաշտպան չի մարզվել «Ռոմա»-ի ընդհանուր թիմի հետ, որը վերջին մարզումն է անցկացրել Եվրոպայի լիգայի խմբային 3-րդ փուլի Մյունխենգլադբախի «Բորուսիա»-ի դեմ խաղից առաջ։ Այդ հանդիպումը կկայանա հոկտեմբերի 25-ին։ Մխիթարյանը կարող է խաղադաշտ վերադառնալ նոյեմբերին։


ՊԵԿ աշխատակիցները կրկին պարգևատրվել են։ Լուրը Tert.am-ի հետ զրույցում հաստատել են ՀՀ ՊԵԿ տեղեկատվության և հասարակայնության հետ կապերի բաժնից։ Ըստ նրանց՝ ՊԵԿ աշխատակիցները յուրաքանչյուր ամիս, պայմանավորված աշխատանքային արդյունավետությամբ, պարգևատրվում են։ «ՀՀ պետական եկամուտների կոմիտեի աշխատակիցներն ինչպես նախկինում, այնպես էլ այժմ, յուրաքանչյուր ամիս, պայմանավորված աշխատանքային արդյունավետությամբ, ինչպես նաև լրացուցիչ հանձնարարությունների, հատուկ առաջադրանքների և որակյալ աշխատանքների կատարմամբ, ստանում են պարգևավճարներ»,- ասված է պատասխանում։ ՊԵԿ-ը հարկ է համարել նկատել, որ ինչպես հայտնել է ՀՀ վարչապետ Նիկոլ Փաշինյանը, ՀՀ պետական եկամուտների կոմիտեի պարգևավճարների ֆոնդը 2019 թ.-ի բյուջեում էականորեն նվազել է։


Ողջունում եմ Վենետիկի հանձնաժողովի նախագահ Ջիաննի Բուքիքիոյի հայտարարությունը, շատ կարևոր է, կառավարությունում ի գիտություն ենք ընդունել իր դիտարկումները։ Այս մասին այսօր՝ հոկտեմբերի 30-ին, լրագրողների հետ զրույցում ասաց արդարադատության նախարար Ռուստամ Բադասյանը։ «Ես էլ եմ կարծում, որ ճգնաժամը պետք է հանգուցալուծում ունենա, և մենք ավելի բնականոն եղանակով շարունակենք աշխատանքները»,- նշեց նա։ Սակայն, նախարարի խոսքով, ՍԴ-ի շուրջ ստեղծված իրավիճակը փոխադարձ հարգանքի խնդիր չէ․ «Փոխադարձ հարգանքի անհրաժեշտություն միշտ եմ տեսնում, սակայն ՍԴ-ի շուրջ ստեղծված իրավիճակը փոխադարձ հարգանքի խնդիր չէ, այլ ՍԴ նախագահի կասկածելի ընտրության, որը չի ծագել այսօր, այլ ծագել է այն ժամանակ, երբ ինքն այդ պաշտոնում ընտրվել է, հիմա խնդիրը կապված է դրա հետ, քանի որ դա սահմանադրականության ոգուն դեմ էր»։ Հարցին՝ եթե Հրայր Թովմասյանը հրաժարական տա, ՍԴ ճգնաժամի հարցը կլուծվի՞, նա նշեց․ «ՍԴ-ում առհասարակ ճգնաժամը կամ բարեփոխումներով ՍԴ ունենալը մինչև վերջ կլուծվի, երբ սահմանադրական բարեփոխումներ կլինեն։ Մենք պետք է վաղ կենսաթոշակի ներդրումից հետո տեսնենք՝ քանի դատավոր կցանկանա հրաժարական տալ, ես մեծապես կարևորում եմ ՍԴ կազմի թարմացումը»։ Նա շեշտում է՝ Բուքիքիոյի հայտարարությունն ուղղված էր բոլոր սահմանադրական մարմիններին։ Բադասյանը նաև հավելում է՝ «եթե կլինեն ճնշումների հետ կապված մտահոգություն կամ կասկած, մենք մշտապես պատրաստ ենք որպես լավ գործընկեր փարատել այդ կարծիքները, ներկայացնենք լրացուցիչ տվյալներ, որոնք կփարատեն այդ կասկածները»։ Նա ՍԴ ճգնաժամի լուծումը տեսնում է ՍԴ անդամների վաղ կենսաթոշակի շրջանակներում։ Իսկ «եթե դատավորները մտադրված չեն անցնել վաղ կենսաթոշակի, մենք էլ ենք ասում, որ պարտադիր չպետք է լինի, ես շարունակում եմ վստահեցնել, որ որևէ մեկի նկատմամբ որևէ ճնշում չի գործադրվի»։ Վենետիկի հանձնաժողովի նախագահ Ջիանի Բուքիքիոն հայտարարություն է տարածել՝ կապված Հայաստանում ՍԴ շուրջ իրավիճակի հետ, որտեղ իր մտահոգություններն էր հայտնել։ Վենետիկի հանձնաժողովը խիստ մտահոգիչ է համարել ՀՀ Սահմանադրական դատարանի շուրջ ստեղծված իրավիճակը։


Գազի գնի վերաբերյալ հարցը բավական բարդ է, որովհետև պարունակում է բազմաթիվ բաղադրիչներ, որոնք չեն կարող չքննարկվել ռուսական կողմի հետ ընթացող բանակցությունների շրջանակներում։ Այս մասին այսօր ԱԺ-կառավարություն հարց ու պատասխանի ժամանակ ասաց փոխվարչապետ Մհեր Գրիգորյանը՝ հույս հայտնելով, որ գազի գնի հարցով մինչև տարեվերջ որոշում կլինի։ Նրա խոսքով՝ յուրաքանչյուր բաղադրիչի շուրջ քննարկումը բավական ժամանակ է տանում։ Գրիգորյանն ասաց՝ չի լինի այնպիսի իրավիճակ, որ դեկտեմբերին հայտարարեն, թե հունվարից գազի գին են թանկացնում։ «Բոլորիս ցանկությունն է օր շուտ հասկանալ սակագնի վերջնական կառուցվածքը։ Մենք պրոցեսը չենք դանդաղեցնում, ուղղակի ուզում ենք ֆունդամենտալ լուծումների գալ։ Իսկ դա նշանակում է, որ, իրոք, ցանկացած բաղադրիչ պետք է քննարկվի այնպես, որպեսզի մենք հնարավորություն ունենանք պայմանավորվածություն ձեռք բերել ոչ թե ստանդարտ մեթոդով մեկ կամ երկու տարիների համար, այլ ունենալ ֆունդամենտալ պայմանավորվածություն, որը հնարավորություն կտա մեզ, այդ թվում՝ տնտեսությանը ձևավորել իր սպասումները և ապագա ներդրումային ծրագրերը։ Բայց ես կարծում եմ՝ այդ ժամանակը երկար չի տևի և մինչև տարեվերջ մենք կունենանք արդյունքի մասին վերջնական տարբերակ»,- ասաց Մհեր Գրիգորյանը։ Ըստ փոխվարչապետի՝ մենք չենք ունենա մի վիճակ, որ դեկտեմբեր ամսին ստիպված լինեն հայտարարել, որ հունվարից գազի սակագինը բարձրանում է։  «Ինչ պայմանավորվածություն էլ որ լինի, վստահ եմ, որ ինքը չի լինի կատարման ենթակա հաջորդ ամսվանից կամ նույնիսկ երեք ամիս հետո։ Բանակցություններն ընթանում են կոնստրուկտիվ ձևաչափով, չկա որևէ սիմպտոմ, որ ժամանակ է անցնում, որից հետո կտրուկ պետք է սակագին փոխվի։ Չեմ կարծում նաև, որ սակագինը կփոխվի դեպի թանկացում ձմեռային ամիսներին, կա հասկացվածություն փոխադարձ, որ նման բան չի կարելի թույլ տալ»,- ասաց նա։


Կառավարությունը հավանություն տվեց «Երեխայի իրավունքների մասին» Կոնվենցիայի՝ հաղորդագրություններ ներկայացնելու կարգի վերաբերյալ կամընտիր արձանագրության ստորագրման առաջարկությանը։ «Արմենպրես»-ի փոխանցմամբ, ըստ հիմնավորման, կամընտիր արձանագրությունն ընդունվել է ՄԱԿ-ի Գլխավոր ասամբլեայի 66-րդ նստաշրջանի 89-րդ լիագումար նիստում 2011 թվականի դեկտեմբերի 19-ին։ Արձանագրությունը ստորագրվել է 51 պետության կողմից, ուժի մեջ է մտել 41 պետության համար։ Այն բաց է ստորագրման ցանկացած պետության համար, որը ստորագրել, վավերացրել է «Երեխայի իրավունքների մասին» Կոնվենցիան կամ դրա երկու կամընտիր արձանագրություններից որևէ մեկը, կամ միացել է դրանց։ Արձանագրությունը կոչված է ամրապնդելու ու լրացնելու ազգային և տարածաշրջանային մեխանիզմները, որոնք երեխաներին հնարավորություն են տալիս բողոքներ ներկայացնել իրենց իրավունքների խախտումների դեմ։ Արձանագրության կարևորությունը կայանում է նրանում, որ այն հնարավորություն է տալիս Երեխաների իրավունքների կոմիտեին իրականացնելու մի շարք գործառույթներ, որոնք ուղղված են ամրապնդելու և լրացնելու այդպիսի ազգային մեխանիզմները, ինչպես նաև ընդլայնելու Կոնվենցիայի և համապատասխան դեպքերում դրա՝ «Մանկավաճառության, երեխաների մարմնավաճառության ու մանկական պոռնոգրաֆիայի մասին» և Կոնվենցիային կից՝ «Զինված հակամարտություններին երեխաների մասնակցության վերաբերյալ» կամընտիր արձանագրությունների կիրարկումը։ Ստորագրելով Արձանագրությունը՝ Հայաստանի Հանրապետությունը կստանձնի պարտավորություն պատշաճ ուշադրություն դարձնել իր իրավազորության ներքո գտնվող անձանց բողոքների վերաբերյալ Կոմիտեի տեսակետներին, առաջարկություններին և Կոմիտե ներկայացնել գրավոր պատասխան, այդ թվում՝ տեղեկություններ՝ Կոմիտեի տեսակետների և առաջարկությունների լույսի ներքո ձեռնարկված և նախատեսված ցանկացած գործողության վերաբերյալ։ Բացի այդ, Արձանագրության կողմ հանդիսանալու դեպքում Հայաստանի Հանրապետությունը կարող է ճանաչել Կոմիտեի՝ այնպիսի հաղորդագրություններ ստանալու ու քննարկելու իրավասությունը, որով մեկ Կողմ պետությունը պնդում է, որ մեկ այլ Կողմ պետություն չի կատարում Կոնվենցիայով կամ դրա երկու կամընտիր արձանագրություններից որևէ մեկով սահմանված իր պարտավորությունները։ Նման իրավասությամբ Կոմիտեն օժտվում է միայն այդ մասին Կողմ պետության համապատասխան հայտարարության դեպքում։ Հաշվի առնելով վերոնշյալը՝ ՀՀ արդարադատության նախարարությունը նպատակահարմար է գտնում «Երեխայի իրավունքների մասին» կոնվենցիայի՝ հաղորդագրություններ ներկայացնելու կարգի վերաբերյալ կամընտիր արձանագրության ստորագրումը։


Արարատի մարզի Ռանչպար գյուղում ավարտվել է մանկապարտեզի շինարարությունը, որի կառուցման խոստումը ՀՀ վարչապետ Նիկոլ Փաշինյանը տվել էր մարտի 16-ին իր կատարած այցի ընթացքում։ Ինչպես հաղորդում է «Արմենպրես»-ը, վարչապետ Փաշինյանն այցելել և շրջայց է կատարում նորակառույց մանկապարտեզում։ ՀՀ վարչապետ Նիկոլ Փաշինյանը 2019-ի մարտին նախապես չծրագրավորված այցով Արարատի մարզի Ռանչպար գյուղում գտնվելով՝ ծանոթացել էր համայնքի խնդիրներին ու հանձնարարել զբաղվել դրանցով՝ առաջին հերթին կենտրոնանալով մանկապարտեզի խնդրի վրա։ Հոկտեմբերին վարչապետը հայտնել էր, որ մանկապարտեզի շինարարությունը սկսվել է։ Մանկապարտեզն իր միջոցներով կառուցել է ռուսաստանցի գործարար Մամիկոն Կարապետյանը։ Փաշինյանը հայտնել էր, որ սա փորձնական ծրագիր է, որի արդյունքներով պիտի որոշում կայացնեն Հայաստանում մանկապարտեզաշինության լայնածավալ ծրագիր իրականացնելու մարտավարության վերաբերյալ։


Այսօրվա դրությամբ իմ շանսերը գնահատում եմ բավարար։ Այդ մասին NEWS.am-ի թղթակցի հետ զրույցում ասաց Ստեփանակերտի քաղաքապետի թեկնածու Արմեն Հակոբյանը։ Նրա խոսքով, քաղաքապետի թեկնածու է առաջադրվել, հիմնվելով ՏԻՄ ոլորտում քսան տարվա աշխատանքային փորձի վրա։ «11 տարի աշխատել եմ Ստեփանակերտի քաղաքապետի տեղակալ, և քաջատեղյակ եմ քաղաքի խնդիրներին։ Իմ նախընտրական ծրագրում տեղ են գտել այդ խնդիրների լուծումները»,- ասաց Հակոբյանը։ Հարցին՝ թե ինչու այդ խնդիրներին լուծում չի տրվել, երբ նա Ստեփանակերտի քաղաքապետի տեղակալն էր, Հակոբյանը նշեց. «Հետպատերազմյա տարիների ընթացքում Արցախի մայրաքաղաքում կատարվել է մեծածավալ աշխատանք։ Բայց անելիք շատ կա քաղաքում և դրանց ես անդրադարձել եմ իմ նախընտրական ծրագրում։ Քաղաքային տնտեսությունը բարդ օրգանիզմ է, որը պահանջում է յուրաքանչյուր օրվա քրտնաջան աշխատանք»։


Armsport.am-ը գրում է․ Մադրիդի «Ռեալը» պատրաստ է ամռանը լրջագույն քայլեր ձեռնարկել Կիլիան Մբապեին գնելու համար։ Ինչպես տեղեկացնում է ESPN-ը, «արքայական» ակումբը արդեն սկսել է քայլեր ձեռնարկել ֆրանսիացի հարձակվողին գնելու համար։ Ամբողջական հոդվածը կարող եք կարդալ այստեղ։


Հիվանդանոցում կստուգեն 25-ամյա կնոջ առողջական վիճակը, որը Սիդնեյի իրենց տանը գլխատել էր սեփական 57-ամյա մորը դանակի մի քանի հարվածների միջոցով մանկահասակ թոռան ներկայությամբ, հաղորդում է AAP-ը։ Սեփական մոր վրա հարձակում գործած կնոջն արդեն մեղադրանք է առաջադրվել ծանր հանցագործություն կատարելու համար։ Նա չի դիմել գրավի դիմաց ազատ արձակվելու համար, սակայն կասկածյալի փաստաբանը հայտնել է, որ նրա պաշտպանյալն ունի լուրջ առողջական խնդիրներ։ Մասնավորապես, կինը հայտարարել է, որ տեղի ունեցածից հետո չի կարող շարժել մատներն ու անգամ չի կարող ինքնուրույն լողանալ։ Ավելի վաղ ոստիկանությունը հայտնել էր, որ նախքան այդ սարսափելի հանցագործությունը մոր և դստեր միջև վեճ էր տեղի ունեցել, իսկ ավելի ուշ ահազանգել էին հարևանները։ Ենթադրվում է, որ դաժան սպանության վկան է դարձել զոհի 4-ամյա թոռը և կասկածյալի զարմիկը։ Երեխան ստացել է գլխի թեթև վնասվածքներ։ Նրան տրամադրվում է բուժօգնություն։


ՀՀ ԱԱԾ նախկին տնօրեն Արթուր Վանեցյանը պատասխանել է ՀՀ վարչապետ Նիկոլ Փաշինյանի Լոս Անջելեսում արված հայտարարությանը. տեղեկացնում է hraparak.am-ը։ Վանեցյանի պատասխանում, մասնավորապես, ասվում է. «ՀՀ վարչապետ Նիկոլ Փաշինյանը Լոս Անջելեսում տեղի ունեցած ասուլիսի ընթացքում կրկին խոսել է բաների մասին, որոնցից քիչ է հասկանում։ Չնայած իմ հրաժարականից հետո նա դեռ շարունակում է մարդիկ ուղարկել ինձ մոտ, խնդրանքով՝ որոշ ժամանակ լռեմ, որպեսզի իրավիճակը հանդարտվի, բայց հիմա տեսնում եմ, որ հերթական անգամ խախտում է պայմանավորվածությունները և հանդես գալիս անհասկանալի, ըստ էության՝ ոչ մի բանի մասին պոպուլիստական հայտարարություններով։ Ակնհայտ է, որ հանրության տրամադրությունների վրա կարճատև ազդեցություն թողնելու ցանկությամբ տարված՝ Նիկոլ Փաշինյանը կրկին չի մտածում իր խոսքերի հետևանքների մասին։ Պատկերացնո՞ւմ եք, եթե հանկարծ ես սկսեմ խոսել առանց հետևանքների մասին մտածելու։ Լավ, որքա՞ն կարելի է մոլորեցնել հանրությանը՝ առաջ տանելով այն թեզը, թե «ով մեզ հետ չի ազգի դավաճան է»։ Իսկ եթե որևէ մեկը համաձայն չէ այդ պնդման հետ, ըստ վարչապետի, ուրեմն նախկինների պատվերով է գործում։ Ասել եմ և նորից եմ կրկնում՝ չփորձեք ինձ կապել նախկինների հետ։ Տրամաբանական է, որ ռազմական գիտելիքներ չունեցող և զինվորականների մտածելակերպի, Հայրենիքի հանդեպ նրանց ունեցած պարտքի մասին մակերսային պատկերացումներ ունեցողները չեն կարող իմանալ սպայի պատվի և ուսադիրների նշանակության մասին։ Ի դեպ հիշեցնեմ՝ համաձայն ՀՀ Սահմանադրության, ՀՀ վարչապետը ոչ պատերազմական դրության ժամանակ Գերագույն հրամանատար չէ։ Ցավում եմ, որ այդքան հեռուն է գնացել։ Հրաժարականի մասին իմ հայտարարությունն ուշադիր ընթերցողը, համոզված եմ, հասկացել է՝ ինչ նկատի ունեի ես։ Ուստի վստահ պնդում եմ՝ ժամանակը ցույց կտա, թե ով կամ ինչը կհայտնվի աղբանոցում։ Հավատում եմ՝ մեր ժողովուրդը երբեք չի ընկճվելու ու այլևս չի տրվելու մանիպուլյատիվ հայտարարությունների։ Հրաժարականի իմ տեքստում ես ասել էի՝ թող այն լինի «Կանգ ա՛ռ»-ի սթափեցնող կոչ։ Մնացած բոլոր տարբերակներում կհաղթանակի Հայրենիքի հանդեպ պարտքը։ Խաղաղություն ու անվտանգություն մեր երկրին։ Պատիվ ունեմ»։ Հ․ Գ․ Արթուր Վանեցյանը նաև նշեց, որ իր հետագա պլանների մասին կխոսի առաջիկայում։


«Հրապարակ» թերթը գրում է. «Հրապարակի» տրամադրության տակ հայտնվել է մի փաստաթուղթ, որը վկայում է, թե Երևանի քաղաքապետ Հայկ Մարությանը 2019-ի մարտի 11-ին ինչպիսի շռայլ ժեստ է արել իր հետ գերջերմ հարաբերություններ ունեցող ոմն էդգար Պստիկյանի հետ առնչվող «Պստո» և «Վիտազ» կոնսորցիումին՝ ՍՊԸ-ի հետ կնքելով Երևանի քաղաքապետարանին 109 միլիոն դրամ գեորգինայի, զինածաղկի և պետունյայի ծաղկասածիլներ մատակարարելու պայմանագիր։ 3 չափաբաժիններով մրցույթին մասնակցել է ևս 2 ընկերություն՝ «Արտեմիս» և «Սիրանույշ», սակայն բոլոր ենթամրցույթներում «Պստո»-ն ավելի ցածր գին է առաջարկել ու հաղթող ճանաչվել։ Թվում է՝ հաղթել է արդարությունը, քաղաքապետարանը մեկից ավելի մասնակցով մրցույթ է անցկացրել, հաղթել է ավելի ցածր գին առաջարկած ընկերությունը։ Բայց սա՝ միայն առաջին հայացքից, քանի որ սույն ընկերության միակ հիմնադիր Էդգար Պստիկյանը (պետռեգիստրի թղթերում այսօր Պստիկյանի մասնակցությունը դադարեցված է) մտերիմ է քաղաքապետի հետ․ նրա ֆեյսբուքյան էջում տեղադրված է մի պայծառ լուսանկար, որտեղ ինքն է, Հայկ Մարությանը և դերասան Հրանտ Թոխատյանը, որից երևում է, որ մրցույթի պատվիրատուն ու շահողն առնվազն մտերիմ բարեկամներ են։ Երջանիկ պատահականությամբ, Հայկ Մարությանի՝ քաղաքապետ դառնալուց հետո Երևանի քաղաքապետարանի գրեթե բոլոր տենդերները շահում են Հայկի ընկերներն ու մերձավորները»։ Առավել մանրամասն՝ թերթի այսօրվա համարում։


«Հրապարակ» թերթը գրում է. «Մեզ տեղեկություններ են հասել, որ հայրենի իրավապահները հարամել են ՀՀԿ նախկին պատգամավոր Սեյրան Սարոյանի Հայաստան վերադարձը։ Հիշեցնենք՝ հեղափոխությունից հետո նա հեռացել էր երկրից և վերադարձել է միայն օրեր առաջ՝ օգոստոսի 17-ին։ Սակայն, որպեսզի վերադարձը փառահեղ լինի, նա և իր ազգուտակը, ընկերները որոշել են տպավորիչ դիմավորում կազմակերպել։ Մեծ խմբով՝ մոտ 300 հոգի, գնացել են օդանավակայան, որ փառքով-պատվով դիմավորեն գեներալին։ Բայց օլիգարխներ, գողականներ չհանդուրժող իշխանությունը վաղօրոք տեղեկացել է այդ մասին, և հենց իրավապահներն են նրան գնացել դիմավորելու, ու Սարոյանի ոտքը գետնին չկպած՝ վերցրել-տարել են, թե՝ նույնիսկ վարչապետին սենց չեն դիմավորում, դու քանի՞ գլխանի ես։ Մի քանի ժամ պահել, ապա բաց են թողել։ Գուցե ինչ-որ բաներ հիշեցնելուց և դաս տալուց հետո»։ Առավել մանրամասն՝ թերթի այսօրվա համարում։


Ոստիկանության ծառայողները, ձեռնարկելով օպերատիվ-հետախուզական և քննչական համատեղ գործողություններ, այսօր՝ օգոստոսի 18-ին, տաք հետքերով պարզել են երեկ Լոռու մարզում տեղի ունեցած զարհուրելի սպանության մանրամասները, հայտնում է Shamshyan.com-ը։ Սպանություն կատարելու կասկածանքով քննիչի որոշմամբ ձերբակալվել է Լոռու մարզի Գյարգյառ գյուղի բնակիչ, 20-ամյա Արեն Մ.-ն։ Դատաբժշկի նախնական եզրակացության համաձայն, դիակի վրա հայտնաբերվել են դանակի բազմաթիվ հարվածների հետքեր։ Ըստ տեղեկությունների, Արեն Մ.-ն սպանությունը կատարելուց հետո հետքերը վերացնելու նպատակով տունը այրել է ու արդեն դեպքի վայր ժամանած հրշեջները տան կրակը մարելուց հետո ներսում հայտնաբերել են կիսամոխրացած դին։ Ավելի վաղ հայտնել էինք, որ երեկ՝ օգոստոսի 17-ին, Ժամը 23։10-ին ԱԻՆ ահազանգ էր ստացվել, որ Լոռու մարզի Պուշկինո համայնքում այրվում է բնակելի տուն։ Հրշեջ-փրկարարները մարելով հրդեհը՝ ներսում հայտնաբերել են տանտիրոջ կիսամոխրացած դին։ Ըստ նախնական տեղեկությունների՝ մահացածը Վանաձոր քաղաքի բնակիչ, 42-ամյա Ժիրայր Բասմաջյանն է, որը աշխատում էր Լոռու մարզպետարանում։


Ամառանոցային Պատայա (Թաիլանդ) քաղաքի ոստիկանապետի պաշտոնակատար, գնդապետ Փհոնգփհան Վոնգմանիթհեթը և նրա չորս տեղակալները ազատվել են զբաղեցրած պաշտոններից և ենթարկվել ծառայողական հետաքննության այն բանից հետո, երբ քաղաքի բարերից մեկում անսպասելի ստուգման ժամանակ հայտնաբերել և ձերբակալել են 17-ամյա մարմնավաճառուհու, չորեքշաբթի տեղեկացրել է Թաիլանդի յոթերորդ ազգային հեռուստաալիքը, հաղորդում է ՌԻԱ «Նովոստի»-ն։ Սպաներին կներկայացվի ծառայողական անփութության մեղադրանք. նրանք չեն կարողացել կանխել անչափահասի ընդգրկումը սեքս գործունեության մեջ այն տարածքում, որի համար պատասխանատու են, ասվում է հեռուստաալիքի հաղորդման մեջ։ Coming Bar բարի արտասահմանցի սեփականատերերը Թայվանի և Չինաստանի քաղաքացիներ են, նրանք կարտաքսվեն Թաիլանդից և ցմահ կմտցվեն այն անձանց սև ցուցակ, որոնց արգելված է մտնել Թաիլանդ։ Թաիլանդական կողմից համասեփականատերերին սպասվում են անչափահասներին մարմնավաճառության մեջ ներառելու մեղադրանքներ, ինչը պատժվում է երկարատև բանտարկությամբ, տեղեկացնում է հեռուստաալիքը։ Կալանված աղջկան սպառնում է միայն վարչական պատասխանատվություն, մարմնավաճառության մասին քրեական գործում նա, ամենայն հավանականությամբ, կանցնի որպես տուժող և վկա, պարզաբանում է հեռուստաալիքը։ Պատայայի քաղաքապետարանի որոշմամբ՝ Coming Bar-ը կփակվի հինգ տարով Թաիլանդի զբոսաշրջային իմիջին վնաս հասցնելու պատճառով։ Գնդապետ Վոնգմանիթհեթը, որը նաև զբաղեցնում էր Չոնբուրի նահանգի փոխոստիկանապետի պաշտոնը, որի մեջ է մտնում Պատայա քաղաքը, կատարում էր Պատայայի ոստիկանապետի պարտականություններն այն բանից հետո, երբ հունիսի սկզբին քաղաքային ոստիկանության ողջ նախկին ոստիկանական անձնակազմը տեղափոխվել էր «պակաս պատասխատանու աշխատանքի»։ Դա պայմանավորված էր նրանով, որ զինվորականների և տեղի վարչակազմի աշխատակիցների համատեղ հանկարծակի ստուգայցերը Պատայայում բացահայտել էին բարեր, որոնք աշխատում էին օրենքով նախատեսվածից ավելի երկար և թույլ էին տալիս վաճառել ալկոհոլ 21 տարեկանից երիտասարդ մարդկանց։ Հունիսի 8-ին Վոնգմանիթհեթը՝ ոստիկանների և զինվորականների մեծ խմբի գլխավորությամբ, շուրջկալ է անցկացրել Walking Street-ում։ Ամբողջ փողոցով անցնելով և զրուցելով հաստատությունների տերերի ու հաճախորդների հետ՝ շուրջկալի մասնակիցները հայտարարել են, որ ամբողջ Walking Street-ում չեն գտել մարմնավաճառության որևիցե նշան։ Գնդապետն անգամ զբոսաշրջիկներին և տեղի բնակիչներին ասել է, որ եթե նրանցից որևէ մեկը այդպիսի նշաններ հայտնաբերի, կարող է համարձակորեն զանգահարել 191 (ոստիկանության և արտակարգ ծառայությունների հեռախոսահամարն է) կամ անձամբ զեկուցել զբոսաշրջային ոստիկանության աշխատակիցներին, որոնք մշտական պահակակետ ունեն Walking Street-ի սկզբնամասում։ Չորեքշաբթի Thaiger պորտալը, որը նաև լուր էր հրապարակել Պատայայի ոստիկանության ղեկավարությանը աշխատանքից հեռացնելու մասին, հայտնել է, որ «հավանաբար, ինչ-որ մեկն այդպես էլ արել է»։


Առողջապահության համաշխարհային կազմակերպությունը կորոնավիրուսի բռնկումը միջազգային նշանակության արտակարգ իրավիճակ է ճանաչել, հայտնում է Gazeta-ն։ Արտակարգ նիստի հեռարձակումն իրականացնում է CNBC-ը։ Այս մասին հայտարարել է ԱՀԿ տնօրեն Թեդրոս Ադխանոմ Հեբրեյեսուսը։ ԱՀԿ-ն հիվանդության բռնկումն «աննախադեպ» է անվանել։ Ընդ որում, ԱՀԿ-ն խորհուրդ չի տալիս վիրուսի հետ կապված սահմանափակումներ մտցնել ապրանքների և մարդկանց տեղաշարժի մեջ։ Այսպես, Չինաստանի սահմաններից դուրս վարակվածության դեպքերը հասել են 98-ի՝ 18 երկրներում։ Ութ դեպքում վիրուսը մարդուց մարդուն է անցել՝ Գերմանիայում, Ճապոնիայում, Վիետնամում և ԱՄՆ-ում։ Նշվում է, որ Չինաստանից դուրս մահ չի գրանցվել։


Հոկտեմբերի 20-ից 26-ն ընկած ժամանակահատվածում արցախա-ադրբեջանական հակամարտ զորքերի շփման գոտում հակառակորդը խախտել է հրադադարի պահպանման ռեժիմը ավելի քան 170 անգամ՝ տարբեր տրամաչափի հրաձգային զինատեսակներից հայ դիրքապահների ուղղությամբ արձակելով շուրջ 1500 կրակոց։ Այս մասին հայտնում են ԱՀ ՊՆ մամուլի ծառայությունից։ ՊԲ-ի առաջապահ զորամասերը տիրապետում են օպերատիվ-մարտավարական իրադրությանը և շարունակում վստահորեն իրականացնել իրենց առջև դրված մարտական խնդիրը։


CNN Հունաստանը հրապարակել է հոդված Հայաստանի մասին տեղեկատվական տեխնոլոգիաների վերաբերյալ WCIT 2019 համաշխարհային կոնգրեսի նախօրեին։ Զեկույցի հեղինակ Կոստաս Փլիաքոսի խոսքով՝ ԽՍՀՄ ժամանակաշրջանում Հայաստանը տեղեկատվական տեխնոլոգիաների կենտրոնն է եղել, իսկ հետո վերածվել է Հարավային Կովկասի Սիլիկոնյան հովտի։ Հեղինակը նշել է, որ տասը տարվա ընթացքում Հայաստանը մտել է նոր տեխնոլոգիաների ոլորտ, ընդ որում՝ ոչ միայն աութսորսինգի առումով, այլ նաև որպես նոր գաղափարներ, հավելվածներ և պրոդուկտ արտադրող։ Ըստ աղբյուրի՝ Հայաստանը երկիր է, որտեղ կան ամենամեծ թվով կին ՏՏ մասնագետները (33 տոկոս)։ Լրագրողները նաև այցելել են Երևանում այնպիսի ՏՏ ընկերություններ, ինչպիսիք են PicsArt-ը, BetConstruct-ը, ԹՈՒՄՈ ստեղծարար տեխնոլոգիաների կենտրոնը և ArMath ինժեներական լաբորատորիան, ինչպես նաև տեխնոլոգիական կենտրոնն ու COAF Smart կենտրոնը Վանաձորում։ Հիշեցնենք, որ այս տարվա հոկտեմբերին Հայաստանում կկայանա տեղեկատվական տեխնոլոգիաների վերաբերյալ WCIT 2019 համաշխարհային կոնգրեսը։ Միջազգային այդ միջոցառմանը, որի կազմակերպիչն է Տեղեկատվական տեխնոլոգիաների և ծառայությունների համաշխարհային միությունը (WITSA) Հայաստանի կառավարության աջակցությամբ, կմասնակցեն փորձագետներ տեղեկատվական տեխնոլոգիաների ոլորտից, պաշտոնատար անձինք և առաջատար ՏՏ ընկերությունների բարձրաստիճան ներկայացուցիչները։ Կազմակերպչական աշխատանքներն անցկացնում է Առաջադեմ տեխնոլոգիական ընկերությունների միությունը։


Հունիսի 7-8-ն ԱԻՆ ՓԾ Ճգնաժամային կառավարման ազգային կենտրոնում ահազանգեր են ստացվել հանրապետության տարբեր խոտածածկ տարածքներում բռնկված հրդեհների վերաբերյալ։ Մասնավորապես՝ Երևան քաղաքում (մոտ 2000 քմ, 300 քմ, 400 քմ, 1 հա, 5000 քմ, 3000 քմ, 300 քմ, 800 քմ, 500 քմ, 2000 քմ, 3000 քմ, 300 քմ խոտածածկ տարածքներ), Կոտայքի մարզի Նոր Երզնկա գյուղում՝ մոտ 1000 քմ, Պռոշյան գյուղում՝ մոտ 1500 քմ, 600 քմ, Արմավիրի մարզի Էջմիածին քաղաքում՝ 2000 քմ, Արմավիր քաղաքում՝ մոտ 600 քմ, Մեծամոր քաղաքում՝ 300 քմ, Մերձավան գյուղում (1500 քմ), Արևաշատ գյուղում՝ մոտ 10 հա, Քարակերտ գյուղում՝ մոտ 1500 քմ և 5000 քմ, Պտղունք գյուղում՝ մոտ 2 հա, Էջմիածին-Շահումյան ավտոճանապարհին՝ 2000 քմ, Սյունիքի մարզի Ագարակ քաղաքում (1500 քմ), Սյունիք գյուղում՝ մոտ 7 հա, Արարատի մարզի Վեդի քաղաքում՝ մոտ 1300 քմ, Նորաբաց գյուղում՝ մոտ 2000 քմ, Արագածոտնի մարզի Աշտարակ-Ապարան ավտոճանապարհին՝ մոտ 5000 քմ, Աշտարակ-Եղվարդ ավտոճանապարհին՝ 1 հա, Օշական գյուղում՝ 1 հա։ Բոլոր հրդեհները հրշեջ-փրկարարները մեկուսացրել են և մարել։


ԱՄՆ պետքարտուղար Մայք Պոմպեոն չեղարկել է Ռուսաստան կատարելիք այցի մոսկովյան փուլը, բայց կհանդիպի ՌԴ նախագահ Վլադիմիր Պուտինի և արտաքին գործերի նախարար Սերգեյ Լավրովի հետ Սոչիում, ինչպես և նախատեսված էր, տեղեկացնում է Ֆրանս պրես գործակալությունը՝ հղում կատարելով պետդեպարտամենտի ներկայացուցչին։ Ինչպես տեղեկացվում է, երկուշաբթի Պոմպեոն որոշել է ուղևորվել Բրյուսել, որպեսզի քննարկի «անհետաձգելի հարցեր», մասնավորապես՝ Իրանի հարցը եվրոպական առաջնորդների հետ։ Արդյունքում՝ նա չեղարկել է Ռուսաստան այցի մոսկովյան փուլը, տեղեկացնում է ՌԻԱ «Նովոստի»-ն։ Ավելի վաղ պետդեպարտամենտը տեղեկացրել էր, որ Պոմպեոն Ռուսաստան կայցելի մայիսի 12-14-ին։ Երեքշաբթի նա կուղևորվի Սոչի, որտեղ կհանդիպի Պուտինի և Լավրովի հետ։


Armsport.am-ը գրում է. «Չելսիի» կիսապաշտպան Դենիել Դրինքոութերը տեղափոխվեց «Ասթոն Վիլա», հաղորդում է Transfermarkt-ը։ Կողմերը համաձայնեցրել են 29-ամյա կիսապաշտպանի վարձակալության պայմանները։ Երեկ՝ հունվարի 7-ին, նա բուժզննում անցավ Բիրմինգհեմում։ Ամբողջական հոդվածը կարող եք կարդալ այստեղ։


ԱԺ «Բարգավաճ Հայաստան» խմբակցության պատգամավոր Գևորգ Պետրոսյանը ֆեյսբուքյան իր էջում գրում է. «Թույնն ավելի մահաբեր է երեխաների համար… Ծանոթացա Փաշինյանի դստեր գրառմանը։ Մի տեսակ տարակուսած եմ։ Մի՞թե արդեն այլախոհներին սաստելու հերթը հասել է իրավահաջորդներին... Չեմ ուզում քննարկել ոճաբանությունը, որն, անշուշտ, ընդունելի չէ... Փաստորեն, քաղաքականության մեջ դեռ քայլ չարած երեխան քաղաքական ու պետական բազմամյա գործիչներին հորդորում է յոգայի հնարքներով (խորը շունչ քաշելով և հանգստանալով) զսպել իրենց կարծիքն արտահայտելու սահմանադրական իրավունքի իրացումը։ Չեմ հիշում նախկին ղեկավարներից ևս երկրորդին, ում երեխան քաղաքական կանխարգելիչ-նախազգուշական դասապատրաստում անցկացնի իր ծնողի գործընկերների համար։ Բայց դա չէ ամենավտանգավորը, այլ այն, որ այս կերպ, փաստորեն, մեծերի մեջ կուտակված թույնն անցնում է ժառանգներին։ Հավատացեք, սա ահավոր սպառնալիք է մեր երկրի ապագայի համար։ Պատկերացնո՞ւմ եք՝ նույն ոճաբանությամբ սկսեն իրար բզկտել քաղաքական ու պետական մյուս գործիչների երեխաները։ Էս ո՞ւր ենք տանում երկիրը։ Եվ հետո, ո՞ւմ համար պարզ չէ, որ թույնը մահաբեր է հատկապես երեխաների համար»։


Femen շարժման մասնակիցը մերկացել է Կիևում ընտրատեղամասի մոտ, որտեղ քվեարկում էր նախագահի թեկնածու Վլադիմիր Զելենսկին, հաղորդում է «Ուկրաինսկի նովինկի»-ն։ «Բավական է բռնաբարել երկիրը»,- պահանջել է կինը։ Երբ Զելենսկին մուտք է գործել ընտրատեղամաս, նա հանել է վերնահագուստը՝ մնալով միայն տաբատով, և բղավել այդ կարգախոսը։ Նրա որովայնի հատվածում գրված էր. «Զելենսկին կատու է պարկի մեջ»։ Կինը նշել է, որ դեմ է նախագահի երկու թեկնածուներին։ Հատկանշական է, որ ոստիկանությունը բերման չի ենթարկել ակտիվիստ կնոջը։


Կլիմայական փոփոխությունները և աղտոտումները պատճառ են դառնում օվկիանոսներում թթվածնի մակարդակի կրճատման և սպառնում են ձկների շատ տեսակների։ Այսպիսի հետևության է հանգել Բնության պաշտպանության միջազգային միության (IUCN) հետազոտողների խումբը, հայտնում է BBC News-ը։ Աղտոտումների վնասի մասին հայտնի է դարձել շատ տասնամյակներ առաջ, սակայն այժմ գիտնականները եկել են այն եզրահանգման, որ օվկիանոսի վրա ավելի վատ են ազդում կլիմայական փոփոխությունները։ Նրանց խոսքերով՝ այսօրվա դրությամբ թթվածնի ցածր մակարդակից տառապում է օվկիանոսներում մոտ 700 հատված, այն դեպքում, երբ 1960-ական թվականներին թթվածնի ցածր մակարդակ գրանցվել էր ընդամենը 45 հատվածներում։ Գիտնականները նաև եզրակացրել են, որ կլիմայական փոփոխությունները սպառնում են ձկների այնպիսի տեսակների ոչնչացմամբ, ինչպիսին են թունան, մարլինը և շնաձուկը։ Բացի այդ, IUCN-ի հետազոտությունների համաձայն, այսօրվա դրությամբ օվկիանոսների աղտոտման աղբյուր են հանդիսանում այնպիսի քիմիկատների արտանետումները, ինչպիսին են ազոտը և ֆոսֆորը, որոնք ջրի մեջ են ընկնում ֆերմաներից և գործարաններից։


Հայաստանի Հանրապետության նախագահ Արմեն Սարգսյանը Երուսաղեմում մասնակցել է Հոլոքոսթի հիշատակին նվիրված 5-րդ միջազգային համաժողովին, հայտնում են ՀՀ նախագահի աշխատակազմից։ «Հիշելով Հոլոքոսթը, պայքարելով ընդդեմ հակասեմիտիզմի» խորագրով համաժողովը Յադ Վաշեմում՝ Հոլոքոսթի զոհերի հիշատակին նվիրված հուշահամալիրում համախմբել էր աշխարհի ավելի քան 40 պետությունների ղեկավարների և այլ բարձրաստիճան պաշտոնյաների։ Համաժողովը բացել է Իսրայելի Պետության նախագահ Ռեուվեն Ռիվլինը, որի հովանու ներքո էլ, «Հոլոքոսթի հիշատակի համաշխարհային ֆորում» հիմնադրամի և Յադ Վաշեմի համագործակցությամբ, տեղի է ունենում համաժողովը։ Շնորհակալություն հայտնելով համաժողովի մասնակից երկրներին համերաշխության համար՝ նա ուղերձ է հղել՝ հիշել և երբեք չմոռանալ։ Ելույթներով հանդես են եկել Իսրայելի Պետության վարչապետ Բենիամին Նեթանյահուն, Ռուսաստանի Դաշնության նախագահ Վլադիմիր Պուտինը, Ֆրանսիայի Հանրապետության նախագահ Էմանուել Մակրոնը, ԱՄՆ-ի փոխնախագահ Մայք Փենսը, Միացյալ Թագավորության արքայազն Չարլզը, Գերմանիայի Դաշնային Հանրապետության նախագահ Ֆրանկ-Վալտեր Շտայնմայերը, ինչպես նաև Յադ Վաշեմի խորհրդի նախագահ, Հոլոքոսթը վերապրած ռաբբի Յիսրաել Մեյր Լաուն։ Ելույթ ունեցողները նշել են, որ պատահական չէ, որ համաժողովը տեղի է ունենում Յադ Վաշեմում՝ Հոլոքոսթի զոհերի հիշատակին նվիրված հուշահամալիրում։ Նշանավորելով Աուշվից-Բիրկենաուի ազատագրման 75-ամյակը՝ համաժողովը ևս մեկ անգամ հղել է այն ուղերձը, որ հակասեմիտիզմը, այլատյացությունը, ռասիզմը, անհանդուրժողականությունը չեն կարող տեղ ունենալ ժամանակակից աշխարհում։ Դրանց հիշատակումը, ճանաչումը և աներկբա դատապարտումը բոլորի բարոյական պարտքն է և առաջնային պարտականությունը՝ հանուն անցյալի և մարդկության ապագայի։ Նշվել է, որ Յադ Վաշեմում հավաքված առաջնորդներին համախմբել է պատասխանատվությունն անցյալի և ապագայի հանդեպ։ Հիշողությունն անհրաժեշտ է՝ չմոռանալու զոհերի և վերապրածների տառապանքների մասին, թույլ չտալու, որ այլևս երբեք որևէ երկրում որևէ ժողովրդի կյանքում, որևէ անգամ նման հանցագործությունները կրկնվեն։ Որպես պատասխանատվություն ապագայի և սերունդների հանդեպ՝ նրանք հնչեցնում են «Այլևս երբեք․․․»։ Բազմազգ նվագախումբը և երգչախումբը մաեստրո Վլադիմիր Սպիվակովի ղեկավարությամբ երաժշտության համամարդկային լեզվով ուղերձ են հնչեցրել հանուն խաղաղության և ներդաշնակության։ Համաժողովի շրջանակում նախագահ Սարգսյանը զրույցներ է ունեցել ԱՄՆ-ի փոխնախագահ Մայք Փենսի, Միացյալ Թագավորության արքայազն Չարլզի, Ֆրանսիայի նախագահ Էմանուել Մակրոնի, Գերմանիայի Դաշնային Հանրապետության նախագահ Ֆրանկ-Վալտեր Շտայնմայերի, Իտալիայի նախագահ Սերջիո Մատարելլայի, Պորտուգալիայի նախագահ Մարսելու Ռեբելու դե Սոզայի, ԱՄՆ-ի Կոնգրեսի Ներկայացուցիչների պալատի խոսնակ Նենսի Փելոսիի, Եվրոպական խորհրդարանի նախագահ Դավիթ Սասոլիի հետ։ Հայաստանի նախագահը և համաժողովի մասնակից մյուս պետությունների ղեկավարները ծաղկեպսակներ են դրել Վարշավայի գետտոյի ապստամբության հուշակոթողին, որի հեղինակն աշխարհահռչակ հրեա քանդակագործ և նկարիչ Նաթան Ռապապորտն է, ինչպես նաև հարգանքի տուրք մատուցել Հոլոքոստի զոհերի հիշատակին։


Ռոբերտ Քոչարյանի նկատմամբ այս պահին ցուցաբերվում է ակնհայտ խտրական վերաբերմունք՝ ապօրինի քրեական հետապնդման տեսքով։ Այս մասին այսօր՝ ապրիլի 11-ին Երևանի ընդհանուր իրավասության դատարանի Կենտրոնի նստավայրում լրագրողների հետ զրույցում ասաց երկրորդ նախագահ Ռոբերտ Քոչարյանի փաստաբանական թիմի անդամ Հովհաննես Խուդոյանը։ Հիշեցնենք, որ այսօր՝ ապրիլի 11-ին Ռոբերտ Քոչարյանի նկատմամբ անձեռնմխելիութան հիմքով քրեական հետապնդումը դադարեցնելու վերաբերյալ պաշտպանական խմբի ներկայացրած բողոքի քննությունն ավարտվեց։ «Նախնական փուլում մենք չենք պնդել, որ սա քաղաքական հետապնդում է։ Առաջին օրվանից սկսած՝ պնդել ենք, որ սա իրավական հետապնդում չէ, սակայն հետագա բոլոր գործողությունները՝ թե նույն գաղտնալսումները, թե դատարանների նկատմամբ հրապարակային ճնշումները եկան հաստատելու, որ պարոն Քոչարյանը քաղաքական բանտարկյալ է։ Պարոն Քոչարյանի նկատմամբ այս պահին ցուցաբերվում է ակնհայտ խտրական վերաբերմունք՝ ապօրինի քրեական հետապնդման տեսքով», - ասաց փաստաբանը։ Խուդոյանը հիշեցրեց, որ անձեռնմխելիությունը նախատեսված է քրեական հետապնդումից պաշտպանվելու համար, որպեսզի երկրի նախագահը, վարչապետը կամ դատավորը իրենց գործունեության ընթացքում կաշկանդված չլինեն քաղաքական պատասխանատու որոշումներ կայացնելիս։ Հիշեցնենք, որ Ռոբերտ Քոչարյանը մեղադրվում է ՀՀ քրեական օրենսգրքի 300.1-րդ հոդվածի 1-ին մասով և 311-րդ հոդվածի 4-րդ մասի 2-րդ մասով՝ ՀՀ սահմանադրական կարգը տապալելու և առանձնապես խոշոր չափերով կաշառք ստանալու համար։ Ավելի վաղ հայտնել ենք, որ Վերաքննիչ քրեական դատարանն այսօր՝ ապրիլի 11-ին մերժեց Հայաստանի երկրորդ նախագահ Ռոբերտ Քոչարյանի կալանավորումը ևս երկու ամսով երկարացնելու դեմ պաշտպանների ներկայացրած վերաքննիչ բողոքը։ Հայաստանի գլխավոր դատախազ Արթուր Դավթյանը հրաժարվել է խոսել Սահմանադրական դատարանի լեգիտիմության մասին։ Արթուր Դավթյանը տեղեկացրել է, որ դատախազությունն արդեն միջնորդություն է ուղարկել դատավորի ինքնաբացարկի մասին, որը Սահմանադրական դատարան է հանձնել նախկին նախագահ Ռոբերտ Քոչարյանի և մյուս պաշտոնատար անձանց գործը։ Պատասխանելով հարցին, թե գործը միաժամանակ ՍԴ-ում է և առաջին ատյանի դատարանում, և լեգիտիմ է արդյոք առհասարակ ՍԴ-ն, Դավթյանն ասաց, որ այդ հարցը գտնվում է փորձագիտական քննարկման փուլում, և նա նկատառում չի հայտնի։ Մեկնաբանելով իրավիճակը, որի դեպքում Վերաքննիչ դատարանը հեռանում է խորհրդակցությունների սենյակ՝ հարկ չհամարելով լսել պաշտպանության կողմին, Դավթյանն ասել է, որ համաձայն է, որպեսզի դատարանը դատախազների հետ նույն կերպ վարվի, եթե նրանք իրենց թույլ տան գոնե կեսն այն բանի, ինչ իրենց թույլ են տվել փաստաբանները։ Ինչ վերաբերում է գործով դատախազի պարգևատրմանը, և արդյո՞ք դա մի ինչ-որ լծակ չի դառնա, Դավթյանը հավաստիացրել է, որ պարգևները բաժանում է ոչ գերատեսչությունների ղեկավարները և ոչ անձամբ ինքը, այլ պետությունը։


Հոկտեմբերի 7-ին ՌԴ նախագահ Պուտինի ծննդյան տարեդարձի առիթով Հայաստանից եղավ ոչ միայն պաշտոնական շնորհավորանք ու հեռախոսազանգ՝ վարչապետ Փաշինյանից և շնորհավորական ուղերձ նախագահ Արմեն Սարգսյանից, այլ նաև շնորհավորանք կալանատնից՝ Ռոբերտ Քոչարյանն էլ շնորհավորել էր ՌԴ նախագահին։ Ընդ որում հետաքրքիր է, որ այդ շնորհավորանքը, համենայն դեպս պաշտոնական հաղորդագրության մակարդակում բավականին սուղ էր։ Թեև հնարավոր է, որ ուղերձում Ռոբերտ Քոչարյանը եղել է շատ ավելի պերճախոս, պարզապես գերադասել է չհրապարակել դա, թողնելով իր ու Պուտինի միջև քիմիայի շրջանակում։ Հայաստանից պաշտոնական և քիմիական շնորհավորանքների ֆոնին ուշագրավ էր մի բացակայություն։ Բացակայում էր Սերժ Սարգսյանի շնորհավորանքը։ Համենայն դեպս, չի եղել դրա վերաբերյալ որևէ պաշտոնական տեղեկատվություն։ Սերժ Սարգսյանը չի՞ շնորհավորել ՌԴ նախագահ Պուտինի ծննդյան տարեդարձը։ Դա հետաքրքիր է, նկատի ունենալով այն, որ ընդամենը մի քանի օր առաջ երրորդ նախագահը շնորհավորել էր Նիկոլայ Ռիժկովի 90-ամյակը։ Իհարկե, Պուտինի պարագայում խոսքը այսպես ասած կլոր տարեդարձի մասին չէ, բայց, այդուհանդերձ մի մարդու մասին է, որի հետ Սերժ Սարգսյանը շփվել է Ռոբերտ Քոչարյանից թերևս ոչ պակաս։ Իհարկե, նա երբեք չի էլ ասել, որ Պուտինի և իր միջև այդ շփումներից առաջացել է քիմիա, բայց այդուհանդերձ, Սերժ Սարգսյանի շնորհավորանքի բացակայությունն իսկապես խոսուն է։ Առավել ևս այն պարագայում, որ Սերժ Սարգսյանն իր նախագահությունը սկսեց Մոսկվայում Պուտինին նախագահի ընտրությանն իրեն աջակցելու համար շնորհակալություն հայտնելով։ Իսկ գուցե ՌԴ նախագահը հենց դա չներեց, շնորհակալությունն ընկալելով այլ տողատակով։ Ի վերջո, եթե մարտիմեկյան թեժ և ողբերգական իրադարձություններից ընդամենը մի քանի շաբաթ անց Սերժ Սարգսյանը բարձրաձայն շնորհակալություն է հայտնում նախագահի ընտրությանն իրեն աջակցելու համար, ՌԴ նախագահն անկասկած լավ է պատկերացնում, թե Հայաստանի մարտիմեկյան շոկի ենթարկված հանրությունն այդ շնորհակալությունը ընկալելու է տեղի ունեցածի համար նաև Պուտինի պատասխանատվության տիրույթում։ Հնարավոր է, որ հենց այդտեղ սկսվեց Պուտինի և Սերժ Սարգսյանի հարաբերության բարդությունը, երբ ՌԴ նախագահը համարեց, որ Սերժ Սարգսյանի շնորհակալությունն իրականում «մատնություն» էր՝ կեղծ, թե շիտակ, արդեն այլ հարց է, բայց իհարկե կարևոր հարց։ Որովհետև դրանից է կախված նաև, թե Սարգսյանի այդ առանձնահատուկ շնորհակալությունն ինչպիսի դիտարկման պետք է արժանանա Հայաստանի հանրության շրջանում։ Հատկապես նկատի ունենալով այն, թե հետագայում ՌԴ ինչպիսի կազանյան պլաններ հայտնվեցին արցախյան օրակարգում՝ Հայաստանի ինքնիշխանության ու անվտանգության հանդեպ շանտաժով ու սպառնալիքով լեցուն։ Պլաններ, որոնք իհարկե 2008-ին չէ, որ մշակվել էին, այլ գուցե այն շրջանից, երբ Ռուսաստանի նախագահը սկսեց ռազմավարական բնութագրել Ադրբեջանի հետ հարաբերությունն ու ծաղիկ դնել և գլուխ խոնարհել Հայաստանի ու Արցախի դեմ կռված ադրբեջանցիների շիրիմներին։ Իսկ դա 2004 թվականն էր։ Այդ գործընթացով սկսեց հասունանալ 12 տարի անց Արցախի ուղղությամբ ագրեսիան, որի համար պատասխանատվությունը Սերժ Սարգսյանն արդեն ոչ թե ակնարկով, այլ ուղղակի գրեթե բաց տեքստով դրեց այդ ագրեսիան ռազմա-տեխնիկայով ու քաղաքական աջակցությամբ սնուցած Ռուսաստանի վրա։


Երևանի քաղաքապետարանը այսօր Սանիթեք ընկերություններին է փոխանցել ընդհանուր առմամբ 160 միլիոն դրամ՝ 2019-ի օգոստոս ամսվա երկրորդ կեսին մատուցած ծառայությունների դիմաց։ Այդ մասին ֆեյսբուքյան գրառում է արել Երևանի քաղաքապետի մամուլի խոսնակ Հակոբ Կարապետյանը։  «Հորդորում ենք Սանիթեք ընկերությունների ղեկավարությանը՝ այդ միջոցներն առաջնահերթ ուղղել սեփական աշխատակիցների նկատմամբ ունեցած աշխատավարձային պարտավորությունների կատարմանը։ Հայտնում ենք նաև, որ Երևանի քաղաքապետարանը Սանիթեկ ընկերությունների նկատմամբ այլևս որևէ ֆինանսական պարտավորություն չունի՝ հաշվի առնելով ս.թ. օգոստոսի 29-ից ի վեր Երևան քաղաքում աղբահանության և սանիտարական մաքրման ծառայությունների իսպառ դադարեցման փաստը այդ ընկերությունների կողմից»,- գրել է Կարապետյանը։


Հունվարի 1-ին՝ ժամը 08։20-ի դրությամբ ՀՀ տարածքում կան փակ և դժվարանցանելի ավտոճանապարհներ, տեղեկացնում են ԱԻՆ լրատվական ծառայությունից։ Վարդենյաց լեռնանցքը (Գեղարքունիքի մարզի կողմից) բեռնատարների համար փակ է, իսկ մարդատար ավտոմեքենաների համար՝ դժվարանցանելի։ Սոթք-Քարվաճառ ավտոճանապարհը բոլոր տիպի տրանսպորտային միջոցների համար դժվարանցանելի է։ Վարդենյաց լեռնանցքում (Վայոց ձորի մարզի կողմից), Շիրակի մարզի ավտոճանապարհներին տեղ-տեղ առկա է մերկասառույց։ Վրաստանի ՆԳՆ ԱԻ դեպարտամենտից և ՌԴ ԱԻՆ Հյուսիսային Օսիայի ՃԿԿ-ից ստացված տեղեկատվության համաձայն՝ Ստեփանծմինդա-Լարս ավտոճանապարհը բաց է բոլոր տիպի տրանսպորտային միջոցների համար։ Վարորդներին խորհուրդ է տրվում երթևեկել բացառապես ձմեռային անվադողերով։ Վանաձոր-Ալավերդի-Բագրատաշեն ավտոճանապարհին կատարվում են շինարարական աշխատանքներ, ինչի հետևանքով ճանապարհահատվածը բեռնատարների համար փակ է։ Սահմանվել է հետևյալ այլընտրանքային ավտոճանապարհը՝ Դիլիջան-Նոյեմբերյան-Բագրատաշեն։


Սահմանադրական դատավորներին բյուջեի հաշվին կաշառելու մասին օրենքը ստորագրելուց հետո ես ավելի շատ հավատում եմ Ձմեռ պապիկի գոյությանը, քան ՀՀ Սահմանադրության երաշխավոր Արմեն Սարգսյանի գոյությանը։ Այդ մասին ֆեյսբուքյան գրառում է արել ՀՀԿ երիտասարդական կազմակերպության նախագահ Հայկ Մամիջանյանը։ Նա գրել է. «Այն, որ Նիկոլ Փաշինյանը սիրում է պետական բյուջեի հաշվին կաշառքներ բաժանել՝ վաղուց գիտեինք (Երևանի ավագանու 2017 թվականի ընտրությունների քարոզարշավի ժամանակ արված խոստումը, տուգանքների համաներումը և այլն), բայց որ դրա հանցակիցը կդառնա Արմեն Սարգսյանը՝ չէի ուզում հավատալ մինչև վերջին պահը։ Հաճախ Արմեն Սարգսյանը հրապարակային և ոչ այնքան սրտնեղում է, թե ոչ մի գործիք և իրավասություն չունի, ուստի իրեն մեղադրելը ստեղծված իրավիճակում սխալ է, բայց ախր ինքը ունի ՄԵԿ ՊԱՐՏԱԿԱՆՈՒԹՅՈՒՆ՝ լինել ՀՀ Սահմանադրության երաշխավորը, ուշադրություն՝ ոչ թե բռնաբարողը, կամ բռնաբարելու պրոցեսի լուռ վկան, այլ երաշխավորը։ Դե որ էտ մի գործը չի կարողանում անել՝ էլ ինչ հավելյալ ֆունկցիոնալի մասին կարող է խոսել։ Խնդրանքս պարոն Սարգսյանին (վստահ եմ, որ տեղ կհասնի). Այսօր երեկոյան՝ քնելուց առաջ, մի հատ հիշեք բոլոր այն մարդկանց դեմքերը, որոնք Ձեզ ժամանակին քվեարկել են ԱԺ-ում։ Հիշեք, թե նրանցից մեծ մասը ինչ անմարդկային ճնշումների միջով են անցել պաշտպանելով օրենքները, Սահմանադրությունը և պետական շահը։ Պպատկերացրեք, թե ինչքանով ավելացրեցիք մեր երկրում սահմանադրականության վերջին ամրոցի՝ ՍԴ-ի դատավորների վրա ճնշումը ու հետագա ամիսներին լուռ և ամոթով հետևեք, թե ինչպես այդ պետականամետ տիկնայք և այրերը կպահեն խրամատի իրենց բաժին հասած հատվածը։ Հետևեք ու հիշեք, որ Դուք խրամատը թողեցիք»։


Ամստերդամը մտադիր է ազատվել «Կարմիր լապտերների թաղամաս» արտահայտությունից, որը սերտորեն կապվում է ինտիմ-ծառայությունների տրամադրման հետ։ Այս մասին քաղաքային խորհրդում քննարկումների ժամանակ հայտնել է քաղաքապետի զբոսաշրջության հարցերով տեղակալ Վիկտոր Էվերխարդտը, հայտնում է ՏԱՍՍ-ը։ Անվանումը, մասնավորապես կանհետանա բոլոր փողոցային ցուցանակներից։ Իսկ «Կարմիր լապտերների թաղամաս» արտահայտության փոխարեն կօգտագործվի թաղամասի պատմական անունը՝ «Դե Վալեն» կամ պարզապես «քաղաքի կենտրոն»։ «Քաղաքում շատ կուսակցություններ համաձայն են, որ Ամստերդամը չպետք է սեքս-ծառայությունները որպես տեսարժան բան ներկայացնի։ «Կարմիր լապտերների թաղամաս» արտահայտությունը ոչ ճիշտ ենթատեքստ ունի»,- ասել է փոխքաղաքապետը։ «Դա ծայրահեղ անհաջող ընտրություն է շրջանի անվան համար։ Դա անցանկալի կողմնակի արձագանք է առաջացնում այն ամենի հանդեպ, ինչ մենք անում ենք։ Այդ պատճառով մենք այլևս չենք օգտագործի այդ բառերը»,- հավելել է նա։ Էվերխարդտը նկատել է, որ թաղամասի անվան շուրջ բանավեճերը սկսվել են կապված նոր երթուղու նախագծման հետ, որը թույլ կտա առավել արդյունավետ բաշխել զբոսաշրջիկների խմբերին քաղաքի կենտրոնի նեղլիկ փողոցներում։ Նա նաև նշել է, որ բնակիչները տեղյակ են քաղաքապետարանի ծրագրերից և ակտիվորեն մասնակցում են քննարկումներին։ Միաժամանակ, Կարմիր լապտերների թաղամասի ապագան հարցականի տակ է մնում։ Ավելի վաղ քաղաքապետ Ֆեմկե Խալսեման հայտարարել էր, որ իշխանությունները դիտարկում են տարբերակներ, որպեսզի նվազեցնեն բնակչության համար անհարմարությունները։ Դրանց թվում է թաղամասը քաղաքի ծայրամաս տեղափոխելը կամ կարմիր լուսավորությամբ ցուցափեղկերն ու լուսամուտները նվազեցնելը, նույնիսկ դրանք վերացնելը։ Սակայն վերջերս բոլոր շահագրգիռ կողմերի մասնակցությամբ քննարկումը ցույց է տվել, որ բոլորին բավարարող լուծում գտնելը համարյա անհնար է։


Հոկտեմբերի 3-ին հակառակորդի կրակոցից մահացած պայմանագրային զինծառայող, Կողբի բնակիչ 28-ամյա Մուշեղ Աբովյանի հուղարկավորությունը տեղի կունենա այսօր, նրան կհուղարկավորեն հայրենի գյուղում։ Այս մասին NEWS.am-ին հայտնեց Կողբ գյուղի բնակիչ, նախկին գյուղապետ Արամայիս Աբովյանը։ Նա պատմեց, որ Մուշեղը տան միակ արու զավակն էր, ամուսնացած չէր, ունի 2 քույր, ընտանիքն էլ սոցիալապես անապահով վիճակում է. «Մուշեղի հայրն անտառապահ է, մայրը չի աշխատում, ինքն էլ ծառայությունից հետո պայմանագրային զինծառայող էր աշխատում, որ ընտանիքը պահեր։ Շատ լավ, բարի, համեստ երեխա էր, շատ ենք ցավում կատարվածի համար»։ Ավելի վաղ հայտնել էինք, որ 2019թ. հոկտեմբերի 3-ին՝ ժամը 18։20-ի սահմաններում, ՀՀ ՊՆ N զորամասի պահպանության շրջանի մարտական դիրքի ուղղությամբ հակառակորդի կողմից արձակած կրակոցի հետևանքով դեմքի շրջանում մահացու հրազենային վնասվածք է ստացել պայմանագրային զինծառայող Մուշեղ Ժիրայրի Աբովյանը։ Դեպքի առթիվ ՀՀ ՔԿ ԶՔԳՎ վեցերորդ կայազորային քննչական բաժնում, ՀՀ քրեական օրենսգրքի 104-րդ հոդվածի 2-րդ մասի 13-րդ կետով, հարուցվել է քրեական գործ, կատարվում է նախաքննություն։


ՀՀ ազգային անվտանգության ծառայությունը բացահայտել է կաշառք ստանալու դեպքեր։ Ստացված փաստական տվյալների համաձայն՝ Երևանի պետական համալսարանի դասախոսը, վկայակոչելով տարբեր ԲՈՒՀ-երում դասավանդող և կազմակերպչա-տնօրինչական լիազորություններով օժտված իրավասու անձանց հետ իր գործնական կապերը, 2017-2019թթ. ընթացքում մի շարք քաղաքացիներից ստացել է տարբեր չափերի՝ 1000-ից մինչև 8000 ԱՄՆ դոլար գումար՝ վերջիններիս կամ նրանց ներկայացրած անձանց օգտին ակնհայտ ապօրինի գործողություններ կատարելու համար։ Մասնավորապես, հիշյալ դասախոսը նշված գումարներն ստացել է սահմանված ընթացակարգի խախտմամբ ԲՈՒՀ ընդունելու, ընթացիկ միջանկյալ քննություններին դրական գնահատականների ստացումն ապահովելու, պետպատվերի շրջանակներում մագիստրատուրայում ձևակերպելու և նմանատիպ այլ հարցեր համապատասխան պաշտոնատար անձանց, որոշ դեպքերում նաև միջնորդների միջոցով լուծելու համար։ ՀՀ ԱԱԾ օպերատիվ ստորաբաժանումների աշխատակիցների հսկողության ներքո ԵՊՀ իրավագիտության ֆակուլտետի ուսանողի միջանկյալ քննության դրական գնահատականի ստացումը հերթական անգամ ապահովելու համար 2020թ. հունվարի 31-ին 1000 ԱՄՆ դոլարը վերցնելիս հիշյալ դասախոսը բռնվել ու բերման է ենթարկվել ՀՀ ԱԱԾ աշխատակիցների կողմից և խոստովանել հանցագործության կատարումը։ Առերևույթ հանցագործության դեպքերի առթիվ ՀՀ ԱԱԾ քննչական դեպարտամենտում հարուցվել է քրեական գործ ՀՀ քրեական օրենսգրքի համապատասխան հոդվածներով, կատարվում է նախաքննություն, միջոցներ են ձեռնարկվում հանցավոր շղթայի մեջ ներգրավված բոլոր անձանց պարզելու և պատասխանատվության ենթարկելու ուղղությամբ։


Ամբողջ աշխարհում քրեական ենթամշակույթի դեմ չեն պայքարում։ Պայքարում են քրեականի դեմ, ավելի կոնկրետ՝ կազմակերպված հանցավորության դեմ։ Որովհետև քրեական ենթամշակույթը բնորոշ է միայն կազմակերպված հանցավորությանը, ուրիշ ոչ մի բանի։ Իսկ կազմակերպված հանցավորության դեմ պայքարում են իրավական պետություն ստեղծելով ու հանրային հարաբերությունները կարգավորող ինստիտուտները զարգացնելով։ Այլ ճանապարհ մարդկությանն ուղղակի հայտնի չէ։ Գիտե՞ք, թե ինչո՞ւ է Ատելության կուսակցությունը «պայքարում» քրեական ենթամշակույթի, այսպես կոչված՝ «գողականի» և «օրենքով գողերի» դեմ։ Որովհետև օրենքով գողանալու «իրավունք» են իրենց վերապահել միայն Ատելության կուսակցության պարագլուխները։ Միայն իրենք են, որ օրենքով գանձագողությամբ են զբաղվում՝ ոչինչ չանելու համար իրենց միլիոնավոր դրամների հասնող պարգևավճարներ տրամադրելով։ Միայն Ատելության կուսակցության պարագլուխներն են ժողովրդին աշխատեցնում, հարկերը կոպեկ-կոպեկ հավաքում և պարգևավճարների ու հավելավճարների տեսքով «օրենքով» գողանում այդ գումարները պետական բյուջեից։  «Օրենքով գողի» տիտղոսը կրելու համար Ատելության կուսակցությունը մրցակիցներից է ազատվում, ուրիշ ոչինչ։


Մարտի 27-ին, ժամը 20.30-ին, ոստիկանության Մարաշի բաժանմունք էր ներկայացել տարեց մի կին և հայտնել, որ նույն օրը, ժամը 19.50-ին, Օրբելի փողոցում նկատել է, որ թիվ 57 երթուղու միկրոավտոբուսի սրահում իր պայուսակից գողացել են դրամապանակը, որի մեջ եղել է փող, նույնականացման և սոցիալական քարտեր։ Ոստիկանությունից NEWS.am-ին հայտնում են, որ ոստիկանության Երևան քաղաքի վարչության գրպանահատության դեմ պայքարի բաժանմունքի ծառայողները մարտի 28-ին, ժամը 20.00-ին, Աբովյան փողոցի 54 հասցեի մոտից, գողությունը կատարելու կասկածանքով, բերման են ենթարկել 1998 թ. ծնված Խաչիկ Ս.-ին, որը տվել է խոստովանական բացատրություն, որ մարտի 27-ին, ժամը 19.50-ին, թիվ 57 երթուղու ավտոբուսում տարեց կնոջ պայուսակից գողացել է դրամապանակը։ Ձեռնարկվում են միջոցառումներ գողոնը հայտնաբերելու ուղղությամբ։ Կատարվում է քննություն։


Փետրվարի 7-ին, ժամը 11.45-ին, ոստիկանության Մաշտոցի բաժնում հաղորդում է ստացվել, որ Դավիթաշեն 1-ին թաղամասի շենքերից մեկի բակում ապօրինի ծառ են հատել։ Տեղեկացնում է ՀՀ ոստիկանության հասարակայնության հետ կապի և լրատվության վարչությունը։ Ոստիկանության Դավիթաշենի բաժանմունքի ծառայողների ձեռնարկած օպերատիվ միջոցառումների շնորհիվ պարզվել է, որ ծառահատումը կատարել է 59-ամյա մի տղամարդ։ Նա բացատրական աշխատանքների շնորհիվ ժամը 17-ին ինքնակամ ներկայացել է ոստիկանության Դավիթաշենի բաժանմունք, որտեղ տվել է խոստովանական բացատրություն, որ փետրվարի 4-ին, էլեկտրական սղոցով կտրել է մոտ 20 տարեկան ծիրանի ծառ։ Կատարվում է հետաքննություն։


Մեծ Բրիտանիայի դրոշի ներքո թագավորական ռազմանավը անցել է Հորմուզի նեղուցով և հասել Պարսից ծոց Իրանի կողմից բրիտանական լցանավը զավթելուց հետո լարվածության ֆոնին, հաղորդում է Associated Press-ը։ Կիրակի Մեծ Բրիտանիայի պաշտպանության նախարարությունը հայտարարել էր, որ Duncan նավը կմիանա Montrose հածանավին Պարսից ծոցում նավագնացության ազատությունն ապահովելու համար։ Մեծ Բրիտանիայի պաշտպանության նախարար Բեն Ուոլեսը հայտարարել է, որ թագավորական նավատորմի նավերը կուղեկցեն բրիտանական նավը, քանի դեռ նավագնացության անվտանգությունը չի ապահովվել դիվանագիտական ճանապարհով։ Ավելի վաղ Իսլամական Հեղափոխության պահապանների կորպուսը հայտարարել էր Հորմուզի նեղուցում Stena Impero բրիտանական լցանավը ձերբակալելու մասին։ Ըստ իրանյան ԶԼՄ-ների՝ բրիտանական լցանավը զավթելու պատճառը դրա բախումն էր ձկնորսական նավի հետ։ Ինչպես նշված է ԻՀՊԿ-ի հայտարարության մեջ՝ բրիտանական Stena Impero լցանավը ձերբակալվել էր միջազգային կանոնները խախտելու համար Հորմոզգան նահանգի նավահանգստային և ծովային կազմակերպության խնդրանքով։


«Երբ հանրային իրավագիտակցությունը կուտակված բազում խնդիրների միակ ու անփոխարինելի պատճառը տեսնում է Սահմանադրության ինչ-ինչ բառերի մեջ, ապա սա մտահոգող է, և այս անպտուղ զարգացումներին, ցավոք, նպաստեցին նաև իմ կողմից ընդունված որոշ իրավագետներ։ Ինձ նույնիսկ մի մաթեմատիկոս գիտնական խիստ մտահոգված գրում է Գերմանիայից, թե ինչո՞ւ իրեն հետաքրքրող բառը չկա Սահմանադրությունում։ Սթափվեք, այսպիսի սահմանադրություններ (լիքը վիճահարույց ձևակերպումներով) գործում են աշխարհի բազում երկրներում, այդ թվում՝ հայ գիտնականի համար բնակավայր ընտրած Գերմանիայում, սակայն նրանց մտքով չի էլ անցնում իրենց դժբախտությունը, հանրային երկփեղկվածությունը փնտրել ոչ թե հենց իրենց, այլ ինչ-ինչ իրավական ձևակերպումների մեջ։ Սահմանադրությունը, օրենքները ոչ թե փոխում են, որ երկրում չլինի հակամարտություն, (դա չկայացած քաղաքական գործիչների լոզունգն է, ինչն այժմ տեսնում ենք Վրաստանում, երբ սահմանադրական շուտափույթ փոփոխությունները հրամցվում են իբրև քաղաքացիական բախումները կանխարգելող փրկօղակ), այլ, որպեսզի պարզապես նախադրյալներ ստեղծվեն կյանքն առավել կարգավորված ու զարգացումներն առավել կանխատեսելի դարձնելու համար։ Կրկնում եմ Արամ Աբրահամյանին տված պատասխանս. «Խնդիրը տարբերակների մեջ չէ, խնդիրը մեր իրավական մշակույթի մեջ է»։ Մտածեք, օրինակ՝ ինչո՞ւ Էրդողանին հաջողվեց միևնույն կառավարման համակարգի և սահմանադրական ձևակերպումների դեպքում լինել իշխանության կենտրոնական դեմքը թե՛ վարչապետի և թե՛ նախագահի կարգավիճակում։ Զերծ մնացեք նախապաշարմունքներից...»,- գրել է նա։


Հայաստանում պաշտոնապես գրանցված է 5-6 հազար կույր, այն դեպքում, երբ այդ թիվն իրականում 10-15 հազար է կազմում։ Եվ նրանց շատ խնդիրներ մնում են չլուծված։ Այս մասին լրագրողների հետ հանդիպման ժամանակ նոյեմբերի 6-ին ասաց Հայաստանի «Կույրերի միության» մշակույթի տան տնօրեն Յուրի Ավետիսյանը։ Նրա խոսքով՝ երկրում կույրերի գլխավոր խնդիրը մնում է տեղաշարժվելու հարցը։ «Եթե նախկինում այդ մարդիկ ապրում էին աշխատավայրից ոչ հեռու, ապա անկախությունից հետո շատերը վաճառեցին բնակարանները և տեղափոխվեցին քաղաքի այլ մասեր։ Հիմա, չնայած 1-ին և 2-րդ խմբերի հաշմանդամություն ունեցող կույրերի համար տրոլեյբուսով և մետրոյով երթևեկելն անվճար է, նրանց համար, միևնույն է, դժվար է հասնել քաղաքի կենտրոն, ինչպես նաև մեր մշակույթի տուն»,- նշեց նա։ Ավետիսյանն ավելացրեց, որ բացի այդ, Մշակույթի տան մարզադահլիճում չկան անհրաժեշտ տրենաժորներ, որպեսզի կույրերը կարողանան կտրվել նստակյացությունից և զբաղվեն սպորտով՝ հավելյալ չվտանգելով իրենց առողջությունը։ Տնօրենը նաև դժգոհեց ոռոգման համակարգի բացակայությունից մշակույթի տանը հարակից 2500 քառ. մետր տարածքը ջրելու համար։ Հայագետ Ալբերտ Մուշեղյանը, իր հերթին, նշեց, որ ինչպես նախկին, այնպես էլ ներկայիս իշխանությունները ոչինչ չեն անում կույրերի և առհասարակ սահմանափակ հնարավորություններ ունեցող մարդկանց կենսապայմանները բարելավելու համար։ «Ոչինչ չի անում նաև Կույրերի հայկական միության ղեկավարությունը, որը հսկայական աշխատավարձեր է ստանում»,- հավաստիացրել է նա։ Հոգեբան Լուսինե Դավությանն ավելացրել է, որ գոյություն ունի նաև մասնագետների պակասի խնդիր, որոնք գրագիտություն կսովորեցնեին կույր երեխաներին։ «Իշխանությունները պետք է սկսեն զբաղվել իրենց գործով և լուծեն կույրերի խնդիրները համակարգային մակարդակով։  Երևանի պետական համալսարանի նախապատրաստական դասընթացների վարչության առաջատար մասնագետ Սաթենիկ Աբրահամյանը հայտարարել է, որ բուհում բարենպաստ մթնոլորտ է ստեղծված կույրերի սոցիալականացման համար, որոշում է ընդունվել ուսանողների այդպիսի խմբերի համար հատուկ ծրագրերի իրականացման մասին, և չեն բավականացնում միայն լրացուցիչ տեխնիկական միջոցներն ու որոշումները, որպեսզի նրանք կարողանան օգտվել ԵՊՀ բոլոր հնարավորություններից։  «Դրանից բացի, անորոշ է մնում նրանց ճակատագիրը ուսումն ավարտելուց հետո։ Ինչպես հայտնի է, այսպիսի դիմորդների համար ավելի դժվար է աշխատանք գտնել»,- ամփոփեց մասնագետը։ Նշենք, որ նոյեմբերի 13-ին ամբողջ աշխարհում նշվում է Կույրերի միջազգային օրը։ Օրվա նախօրեին քննարկում էր կազմակերպվել։


Մոնրեալի քաղաքապետարանը ապրիլի 15-ին հատուկ նիստի ժամանակ ընդունեց բանաձև (հայտարարություն)՝ Հայոց Ցեղասպանության 104-րդ տարելիցի կապակցությամբ։ Բանաձևի տեքստում մասնավորապես նշվում է, որ 1915թ․ Հայոց Ցեղասպանությունը 20-րդ դարի առաջին ցեղասպանությունն էր, որի ընթացքում նահատակ դարձավ հայ ազգի երկու երրորդը։ Ինչպես NEWS.am-ը տեղեկանում է ԱԳՆ լրատվական ծառայությունից, հայտարարությունում նաև նշվում է, որ Մոնրեալում բնակվող մոտ 50 հազար հայերն իրենց ակտիվ մասնակցությունն են բերում քաղաքի մշակութային, տնտեսական ու քաղաքական կյանքում։ 2019թ․ ապրիլի 24-ը Մոնրեալում կհայտարարվի Հայոց Ցեղասպանության հիշատակման օր․ այդ օրը քաղաքապետարանը հանդես կգա հատուկ ուղերձով՝ հարգանքի տուրք մատուցելով Ցեղասպանության զոհերին և իր զորակցությունը հայտնելով հայ ժողովրդին։ Նիստին մասնակցում էին Մոնրեալի քաղաքապետ Վալերի Պլանտը (Valérie Plante), քաղաքային խորհրդում ներկայացված քաղաքական կուսակցությունների և հասարակական կազմակերպությունների անդամները, ինչպես նաև Կանադայում ՀՀ դեսպանության և Հայ Դատի Կանադայի գրասենյակի ներկայացուցիչները։


Ադրբեջանը ռազմակայան է կառուցել Գարեջա լեռան ստորոտին։ Այս մասին Ֆեյսբուքի իր էջում գրել է «Ուժը միասնության մեջ է» հակաօկուպացիոն շարժման առաջնորդ Դավիթ Կացարավան։ Նրա խոսքով՝ հուլիսի 14-ին տեղի ունեցած միջադեպից անցել է արդեն ավելի քան մեկ շաբաթ, բայց ճանապարհը դեռ փակ է ադրբեջանցի սահմանապահների կողմից։ Միևնույն ժամանակ, վրացի սահմանապահների թիվը, գրում է Կացարավան, տասն անգամ ավելի քիչ է։ Նա նշում է, որ վրաց-ադրբեջանական երկկողմ միջկառավարական հանձնաժողովի գործունեությունը պետական սահմանի սահմանագծման և սահմանազատման վերաբերյալ, որը պետք է լուծի վանական համալիրի ճակատագիրը, դեռ չի ավարտվել, բայց ադրբեջանական կողմն իր պաշտոնական անձանց միջոցով տարածում է հայտարարություն այն մասին, որ Գարեջան Ադրբեջանի տարածք է։ Կացարավան նաև հրապարակել է նշված ռազմակայանի և Ադրբեջանի ԶՈւ զինվորների լուսանկարները։


Հայաստանի Հանրապետության վարչապետ Նիկոլ Փաշինյանը նոր որոշում է ստորագրել, որով հստակեցվել են ՀՀ փոխվարչապետ Տիգրան Ավինյանի համակարգման ոլորտները։ Որոշման մեջ, մասնավորապես, նշված է. Հայաստանի Հանրապետության փոխվարչապետ Տիգրան Ավինյանը համաձայնեցնում, ներդաշնակեցնում և համակարգում է Հայաստանի Հանրապետության կառավարության գործունեությունը՝ իրեն վերապահված հետևյալ առանձին ոլորտներում՝ 1) հանրային կառավարման բարեփոխումներ, այդ թվում՝ քաղաքականությունների մշակում ու համակարգում, հանրային ծառայության ու մարդկային ռեսուրսների կառավարում, հանրային ծառայությունների մատուցում, հաշվետվողականություն. 2) տնտեսական զարգացման քաղաքականություն, այդ թվում՝ ներդրումներ, գործարար միջավայր, գյուղատնտեսություն, զբոսաշրջություն և արդյունաբերություն, այդ թվում՝ ռազմարդյունաբերություն. 3) տարածքային կառավարում, էներգետիկա, միջուկային անվտանգություն, հանքարդյունաբերություն և բնական պաշարներ, ջրային ոլորտ, թափոնների կառավարում, տրանսպորտ, ճանապարհաշինություն, պետական գույքի կառավարում. 4) կապ, տեղեկատվական և բարձր տեխնոլոգիաներ, նորարարություն՝ որպես գլխավոր տեղեկատվական համակարգող. 5) թվայնացում, այդ թվում՝ միասնական թվայնացված միջավայր, էլեկտրոնային կառավարում և թվային տնտեսություն. 6) սոցիալական քաղաքականություն, այդ թվում՝ աշխատանք, ժողովրդագրություն և սոցիալական պաշտպանություն, առողջապահություն, կրթություն, գիտություն, մշակույթ, սպորտ և երիտասարդություն. 7) շրջակա միջավայրի քաղաքականություն. 8) քաղաքաշինություն և անշարժ գույքի կադաստր. 9) վիճակագրություն. 10) բարեգործություն, այդ թվում՝ բարեգործական ծրագրեր։


Եվրոպայի խորհուրդը, որը նշում է ստեղծման 70-ամյակը, արժեքների ունիվերսալ համակարգ է՝ հիմնված մարդու իրավունքների, դեմոկրատիայի և օրենքի գերակայության վրա։ Այս մասին Twitter-ում գրել է Հայաստանի վարչապետ Նիկոլ Փաշինյանը։ Նրա խոսքով՝ Հայաստանը լիովին հավատարիմ է այդ արժեքներին և պատրաստ է աջակցել կազմակերպությանն ապագա բարեփոխումներում։ «Հայաստանի կառավարության, հայ ժողովրդի և անձամբ իմ անունից ցանկանում եմ Եվրոպայի խորհրդին անսասան տոկունություն ի բարօրություն դեմոկրատիայի, մարդու իրավունքների և օրենքի գերակայության եվրոպական մայրցամաքում, ինչպես նաև հանուն մեր իրավունքների, մեր ազատությունների և մեր Եվրոպայի»,- գրել է Փաշինյանը։


Կառավարության այսօրվա՝ մայիսի 23-ի նիստում որոշում կայացվեց հավանություն տալ «Պետական կենսաթոշակների մասին» և «Պետական նպաստների մասին» օրենքի փոփոխություններին։ Օրինագծերը ներկայացրեց Աշխատանքի և սոցիալական հարցերի նախարար Զարուհի Բաթոյանը։ Նա, մասնավորապես, նշեց, որ «Պետական կենսաթոշակների մասին» ՀՀ օրենքում փոփոխությունների ներկայացվող նախագծով առաջարկվում է սահմանել, որ. 2016 թվականի հունվարի 1-ից հետո կենսաթոշակ նշանակելիս՝ զինծառայության ստաժում կրկնակի չափով հաշվառվում է նաև այլ զորքերի զինծառայողների՝ հակառակորդի հետ շփման գծում մարտական հերթապահության ժամանակահատվածը. կենսաթոշակը նշանակվում է. Ա. կենսաթոշակի իրավունք ձեռք բերելու՝ այդ թվում՝ կենսաթոշակի իրավունք տվող տարիքը լրանալու օրվանից, եթե կենսաթոշակ նշանակելու դիմումը ներկայացվել է այդ օրվանից հետո՝ երեք ամսվա ընթացքում. Բ. կենսաթոշակ ստանալու իրավունքը դադարելու օրվանից, եթե անձը կենսաթոշակ ստանալու իրավունքը դադարելու օրվա դրությամբ ունի այլ տեսակի կենսաթոշակի իրավունք և այդ տեսակի կենսաթոշակ նշանակելու դիմումը ներկայացրել է կենսաթոշակ ստանալու իր իրավունքը դադարելու օրվանից հետո՝ վեց ամսվա ընթացքում. Հայաստանի հետ համապատասխան համաձայնագիր կնքած պետությունից ստացված կենսաթոշակի գործի հիման վրա կենսաթոշակ նշանակելիս՝ նախկին օրենսդրությամբ հաշվարկված ստաժը պահպանվում է նույնությամբ, եթե գործող օրենսդրությամբ սահմանված չեն ստաժի հաշվարկման ավելի բարենպաստ պայմաններ, իսկ եթե նշանակվող կենսաթոշակի չափը ցածր է մինչև կենսաթոշակի գործը տեղափոխելը Հայաստանի Հանրապետությունում վճարված կենսաթոշակի չափից, ապա կենսաթոշակը վճարվում է նախկին չափով. կենսաթոշակ ստանալու իրավունքն օրենքով սահմանված կարգով չդադարեցնելու հետևանքով սխալմամբ (Հայաստանի Հանրապետության օրենքի խախտմամբ) ավել վճարված կենսաթոշակի գումարների չափը հաշվարկելիս՝ ավել վճարված կենսաթոշակի գումարներից հաշվանցվում է ոչ միայն կենսաթոշակի, այլ նաև ծերության, հաշմանդամության կամ կերակրողին կորցնելու դեպքում նպաստների գումարը (եթե կենսաթոշակառուն նույն ժամանակահատվածում ունի պետական բյուջեից ֆինանսավորվող այլ կենսաթոշակի կամ նպաստի իրավունք). թաղման նպաստ նշանակվում և վճարվում է նաև այն դեպքում, երբ անձը սահմանված եռամսյա ժամկետում ներկայանում է վերափորձաքննության, սակայն մահանում է մինչև իր վերաբերյալ որոշում կայացնելը. կենսաթոշակառուն պարտավոր է իրեն վերաբերող հավաստի տվյալները ներկայացնել կենսաթոշակ նշանակող ստորաբաժանում, այլ ոչ թե լիազոր մարմին. կենսաթոշակային վճարը պետական բյուջե է վճարվում Հայաստանի Հանրապետության դրամով։ «Պետական նպաստների մասին» օրենքի փոփոխության ներկայացվող նախագծով առաջարկվում է սահմանել, որ. եթե անձը ծերության, հաշմանդամության կամ կերակրողին կորցնելու դեպքում նպաստ ստանալու իր իրավունքը դադարելու օրվա դրությամբ ունի այդ նպաստներից որևէ տեսակի նպաստի իրավունք և այլ տեսակի նպաստ նշանակելու դիմումը ներկայացրել է նպաստ ստանալու իր իրավունքը դադարելու օրվանից հետո՝ վեց ամսվա ընթացքում, ապա այլ տեսակի նպաստը նշանակվում է նպաստ ստանալու իրավունքը դադարելու օրվանից, թաղման նպաստ նշանակվում և վճարվում է նաև այն դեպքում, երբ անձը սահմանված եռամսյա ժամկետում ներկայանում է վերափորձաքննության, սակայն մահանում է՝ մինչև իր վերաբերյալ որոշում կայացնելը, նպաստ ստանալու իրավունքը օրենքով սահմանված կարգով չդադարեցնելու հետևանքով սխալմամբ (Հայաստանի Հանրապետության օրենքի խախտմամբ) ավել վճարված նպաստի գումարների չափը հաշվարկելիս՝ ավել վճարված նպաստի գումարներից հաշվանցվում է կենսաթոշակի կամ այլ նպաստի գումարը (եթե նպաստառուն նույն ժամանակահատվածում ունի պետական բյուջեից ֆինանսավորվող կենսաթոշակի կամ այլ նպաստի իրավունք)։


Պոլսո հայոց պատրիարք, արք․ Մեսրոպ Մութաֆյանի մահվանն է անդրադարձել թուրք հայտնի պատմաբան, Թուրքիայի մշակույթի և տուրիզմի նախարարի խորհրդական, Hurriyet թերթի սյունակագիր Իլբեր Օրթայլըն։ Թուրքական Hurriyet-ի սյունակում Իլբեր Օրթայլն Պոլսո հայոց պատրիարքի մահը մեծ կորուստ է անվանել հայերի ու թուրքերի համար։ «Մութաֆյանն իր ակադեմիական կրթության տեսանկյունից պատրիարք Օրմանյանից հետո յուրահատուկ անձ կարելի է համարել։ Նա բացի հայերենին և թուրքերենին գերազանց տիրապետելուց բացի, հրաշալի տիրապետել է անգլերենին, գերմաներենին և եբրայերենին։ Մեսրոպ Սրբազանը, ինչպես ընդունված է նրան անվանել, միշտ հարգանքով է վերաբերվել Թուրքիայի աշխարհիկ օրենքներին։ Մեծ ձեռքբերում է տվյալ համայնքի և երկրի համար, որ ունեցել են նման լուսավոր հոգևոր առաջնորդ»,- գրել է Իլբեր Օրթայլըն։


Միխայիլ Սաակաշվիլին մեկնաբանել է Ռուսաստանի նախագահ Վլադիմիր Պուտինի խոսքերը, որն առաջարկել է Ուկրաինայի նորընտիր նախագահ Վլադիմիր Զելենսկուն Վրաստանի նախկին նախագահին վերադարձնել ուկրաինական քաղաքացիությունը։ «Սա այն Պուտինն է, որը 2017-ի դեկտեմբերին մամուլի ասուլիսում բարձրաձայն պահանջում էր Պորոշենկոյից քշել ինձ Ուկրաինայից (ինչը Պորոշենկոն արեց մի ամիս հետո)»,- ասել է Սաակաշվիլին ՌԲԿ մեկնաբանությունում։ Սաակաշվիլու խոսքով՝ հենց Պուտինն է պահանջել նախագահ Պյոտր Պորոշենկոյից նրան չհրավիրել 2014-ի երդմնակալության արարողությանը, իսկ հիմա «Պուտինի ներկայացուցիչները միջնորդների միջոցով պահանջում են Զելենսկուց ոչ միայն չվերադարձնել քաղաքացիությունը, այլև կտրուկ պայման են դնում՝ իրեն չթողնել Ուկրաինա»։ «Ճիշտ նույն պահանջը՝ չթողնել ինձ երկիր, Պուտինը ներկայացրել է ոչ միայն Վրաստանի, այլև Թուրքիայի, Հայաստանի և Ադրբեջանի իշխանություններին։ Եվ իմ տեղեկատվությամբ՝ հենց սա է նա քննարկել Թուրքիայի նախագահ Էրդողանի հետ 2016 թվականին, Ռուսաստանում հանդիպման ժամանակ»,- պնդում է Օդեսայի նախկին նահանգապետը։ Ավելի վաղ Պուտինը խորհուրդ էր տվել Զելենսկուն սկսել Վրաստանի նախկին նախագահ և Օդեսայի նախկին նահանգապետ Միխայիլ Սաակաշվիլուն Ուկրաինայի քաղաքացիություն շնորհելուց։ 2017-ի հուլիսին նախագահ Պյոտր Պորոշենկոն Սաակաշվիլուն զրկել էր ուկրաինական քաղաքացիությունից։


Համաշխարհային գիտության և տեխնիկայի պատմության մեջ մայիսի 7-ը մտել է որպես ռադիոյի ծնունդի օր։ 1895 թվականի հենց այս օրը Ռուսական ֆիզիկաքիմիական միության նիստի ժամանակ ռուս ֆիզիկոս Ալեքսանդր Պոպովը հանդես է եկել զեկույցով և ցուցադրել իր ստեղծած աշխարհում առաջին ռադիոընդունիչը՝ իրականացնելով ռադիոկապի առաջին սեանսը։ Եվ այսօր դա կապի ոլորտի բոլոր աշխատակիցների տոնն է։ 1945 թվականի մայիսի 7-ին ԽՍՀՄ-ում լայնորեն նշվել է ռադիոյի գյուտի 50-ամյակը։ Այսօր Ռադիոյի օրը կապի ոլորտի բոլոր աշխատակիցների տոնն է և նշվում է ոչ միայն Ռուսաստանում։ Այն շարունակում են մայիսի 7-ին նշել Բելառուսում, Հայաստանում և Ղրղզստանում։


Հիմա նոր հրշեջ մեքենաները շատացան, եթե այն ժամանակ շուտ եկած լինեին, սենց չէր լինի։ Այս մասին, այսօր՝ օգոստոսի 24-ին, «Մալաթիա մոլ»-ի հրդեհի մասին խոսելով, նշեց առևտրի կենտրոնի սեփականատեր, հայտնի գործարար Սամվել Ալեքսանյանը՝ դիմելով ՀՀ ոստիկանապետ Վալերի Օսիպյանին։ Վերջին հարցրեց, թե ինչ վտանգներ կան ներսում, որ կողմում կարող է կրակը տարածվել, ինչին Ալեքսանյանը պատասխանեց. «Պռոստը վառվում ա, չորս կողմն էլ տարածված է։ Սկզբից 4 հատ 2-տոննանոց մեքենա է եկել»։ Նա նաև հավելեց, որ տեղյակ չէ, թե որն է հրդեհի պատճառը։ Ավելի վաղ NEWS.am-ը հայտնել էր, որ այսօր՝ օգոստոսի 24-ին, ժամը 15։47-ին «911» ծառայությանն ահազանգ է ստացվել, որ Երևան քաղաքի Սեբաստիա փողոցում գտնվող «Մալաթիա մոլ»-ի շենքում հրդեհ է բռնկվել, կան տուժածներ, որոնց թիվը վերջին տվյալներով հասել է 7-ի։ Դեպքի վայրում է նաև «Մալաթիա մոլ»-ի սեփականատեր, հայտնի գործարար Սամվել Ալեքսանյանը։ Քաղաքացիները, որոնք ամենայն հավանականությամբ, «Մալաթիա մոլ»-ի աշխատակիցներ են, իրենց վտանգելով ներսից դուրս են բերում վաճառքի ենթակա ապրանքները, այդ թվում կահույք, կենցաղային տեխնիկա, հեծանիվներ, կահույքի հումք և այլն։ Հրդեհի բարդության «Թիվ 2» կանչով դեպքի վայր են մեկնել ԱԻՆ ՓԾ Երևան քաղաքի փրկարարական վարչության հրշեջ-փրկարարական ջոկատից 18 մարտական հաշվարկ, երկու ավտոսանդուղք, փրկարարական ուժերի վարչության հատուկ նշանակության փրկարարական աշխատանքների իրականացման կենտրոնի փրկարարական ջոկատը, ճգնաժամային կառավարման ազգային կենտրոնի արտակարգ իրավիճակների արձագանքման և օպերատիվ խմբերը, ինչպես նաև հոգեբանական աջակցության բաժնի հոգեբանական խորհրդատվության գծով հրահանգիչը։ Ժամը 16։35-ին հրդեհի բարդության աստիճանը բարձրացվել է «Թիվ 3» կանչի։ Հրդեհաշիջման աշխատանքների մասին տեղեկությունը պարբերաբար զեկուցվում է ԱԻ նախարարին։ Նա այցելել է դեպքի վայր։


Վրաստանի ՆԳՆ ԱԻ դեպարտամենտից և ՌԴ ԱԻՆ Հյուսիսային Օսիայի ճգնաժամային կառավարման կենտրոնից ստացված տեղեկատվության համաձայն՝ Ստեփանծմինդա-Լարս ավտոճանապարհը փակ է բոլոր տեսակի ավտոմեքենաների համար։ ՌԴ ԱԻՆ Հյուսիսային Օսիայի ճգնաժամային կառավարման կենտրոնից ստացված տեղեկատվության համաձայն՝ ռուսական կողմում կան կուտակված 940 բեռնատար, 60 մարդատար ավտոմեքենա, 1 ավտոբուս և 4 միկրոավտոբուս։ Վարորդներին խորհուրդ է տրվում երթևեկել բացառապես ձմեռային անվադողերով։


Կոնդի, Եկմալյանի և Ֆիրդուսի բնակիչները այսօր՝ նոյեմբերի 21-ին, բողոքի ակցիայի ժամանակ ՀՀ կառավարության աշխատակազմի քաղաքացիների ընդունելության և դիմումների քննարկման վարչության պետ Ալեքսանդր Ղազարյանին մեղադրեցին, որ նա միտումնավոր թաքցնում է իրենց նամակները։ «Նամակները կորում են, տեղ չեն հասնում»,- ասում էին բնակիչները և նկատի ունենալով Ղազարյանին՝ վանկարկում էին «Գորշ գայլ, հեռացիր»։ Լրագրողների հետ զրույցում Ղազարյանը հավաստիացրեց, որ ոչ մի նամակ չի կորում․ «Եթե քաղաքացին ասում է՝ պատասխան չենք ստացել, մի տարբերակն այն է, որ պատասխանը ստացել է, բայց այն չի բավարարել նրան, երբ հանում, ցույց ես տալիս, ասում է՝ դա ինչ պատասխան է որ։ Մյուս դեպքում լինում է, որ փոստային եղանակով պատասխանն ուղարկում ես քաղաքացուն, բայց ինչ-ինչ պատճառով տեղ չի հասնում, հետ է վերադառնում մեզ մոտ, եթե հեռախոսահամար ունենք կամ էլեկտրոնային եղանակով հնարավոր է՝ ուղարկում ենք, ոչ մի նամակ չի կորում։ Լինում են դեպքեր, երբ ոչ վայելուչ արտահայտություններ են դիմումների մեջ, դրանց ընթացք չեն տրվում»։


168.am-ը գրում է․ «Հայկական առողջապահական ազգային խորհրդի» նախագահ, ուռոլոգ Գևորգ Գրիգորյանի համոզմամբ՝ Առողջապահության նախարար Արսեն Թորոսյանն իրեն պահում է նախարարին ոչ վայել, իսկ այդ ոչ վայել պահվածքի ապացույցն Armnews.am-ի եթերում նախարարի գործունեությունն ամփոփող ռեպորտաժին Թորոսյանի արձագանքն է։ «Արսեն Թորոսյանն իր այդ արձագանքով արժեզրկում է պետական պաշտոնը։ Նրա ասածն այլ՝ ավելի հասուն և ադեկվատ նախարարների ասածների կողքին դնելու և դիտարկելու էլ չի։ Ցավալի է, որ նախարարն այդկերպ է արձագանքում, սակայն Արսեն Թորոսյանի կողմից դրանք ոչ առաջինը, ոչ էլ վերջինն են. իսկ դա արդեն խնդիր է բոլորիս համար էլ»,- 168.am-ի հետ զրույցում ասաց Գևորգյանը՝ չցանկանալով նախարարի մեկնաբանության հետ կապված այլ բան ասել։ Նշենք, որ Առողջապահության նախարար Արսեն Թորոսյանը հրապարակված տեսանյութի վերաբերյալ նշել էր. «Իհարկե, դժվար է պատկերացնել ապատեղեկատվության նման խտացում մի քանի րոպեների մեջ, բայց կարծես թե կրտսեր Մինասյանի իր երբեմնի մեդիա-կայսրությանը տրված՝ ամեն գնով ինձ և մեր քաղաքականությունը վարկաբեկելու հրահանգը դեռ ուժի մեջ է, իսկ քսակը՝ լիքը։ Ռեպորտաժ կոչվող «մեդիա-աղբին» ավելի մանրամասն և ըստ էության կանդրադառնանք հաջորդիվ»։ Նախարարը ըստ էության չէր ներկայացրել որևէ հակափաստարկ ռեպորտաժում բերված պաշտոնական թվերի վերաբերյալ։ Նկատենք նաև, որ Արսեն Թորոսյանի այս գրառմանն արձագանքել է նաև «Մեդիա պաշտպան» նախաձեռնությունը՝ կոչ անելով նախարարին մնալ քաղաքական ու մասնագիտական կոռեկտության սահմաններում և զերծ մնալ լրատվամիջոցների հետ հոխորտանքների լեզվով շփվելու արատավոր գործելաոճից։ «ՀՀ օրենսդրությանը համապատասխան՝ հրապարակված տեղեկատվության կամ կարծիքի մասով պետական պաշտոնյան կարող է լրատվամիջոցներից հերքում պահանջել կամ հրապարակված նյութի մասով սեփական տեսակետը ներկայացնել»,- ասված է նախաձեռնության տարածած հաղորդագրության մեջ։


Ռուսաստանում ՀՀ դեսպանությունը Սարատովում տեղի ունեցած ավտովթարի կապակցությամբ մշտական կապի մեջ է ՌԴ համապատասխան մարմինների, տեղի հայ համայնքի ներկայացուցիչների և այն բուժհաստատության հետ, որտեղ տեղափոխվել են վթարից տուժած հայերը։ Դեսպանությունը մանրամասներ է հաղորդել հունվարի 27-ին տեղի ունեցած վթարի մասին. «Հայտնում ենք, որ ՌԴ Սարատովի մարզի Կրասնոարմեյսկի շրջանում հայկական պետհամարանիշով «Nissan» մակնիշի մեքենայի և «Mercedes Benz» մակնիշի բեռնատարի մասնակցությամբ տեղի ունեցած վթարի հետևանքով զոհվել է 1998թ․ ծնված ՀՀ քաղաքացի Վ․Ք․-ն։ «Nissan» մակնիշի մեքենայի վարորդը (ՀՀ քաղաքացի, ծնված՝ 1967թ․) և մյուս ուղևորը (ՀՀ քաղաքացի, ծնված՝ 1996թ․) տարբեր աստիճանի վնասվածքներով տեղափոխվել են Կրասնոարմեյսկի քաղաքային հիվանդանոց։ Պատահարը տեղի ունեցել հունվարի 27-ին։ Վթարի մանրամասները ճշտվում են։ Դեսպանությունը մշտական կապ է պահպանում ՌԴ համապատասխան մարմինների, տեղի հայ համայնքի ներկայացուցիչների և բուժհաստատության հետ»։ ՃՏՊ ՌԴ Սարատովի մարզում. Զոհվել է ՀՀ մեկ քաղաքացի, երկուսը՝ վիրավոր են. Դեսպանատուն։


«Հայաստանի էլեկտրական ցանցեր» փակ բաժնետիրական ընկերությունը տեղեկացնում է, որ օգոստոսի 21-ին պլանային և վերանորոգման աշխատանքներ իրականացնելու նպատակով, հետագայում վթարներից խուսափելու համար կհոսանքազրկվեն՝ Երևան քաղաքում՝ 10։00 Նորք-Մարաշ՝ Նորքի Այգիներ փ. 180, 243, 247 սեփական տները, Երկրաբանական գիտությունների ինստիտուտի շենքը և հարակից ոչ բնակիչ-բաժանորդները, Գ.Հովսեփյան փ. 24/5 շենքը, «Հին Նորք» բիզնես կենտրոնը և հարակից ոչ բնակիչ-բաժանորդները, 11։00 Նորք-Մարաշ՝ Նորքի Այգիներ փ. 255, 293 սեփական տները, Արմենակյան փ. 36-40 սեփական տները, Արմենակյան փողոցի 1-ին նրբանցքի սեփական տները, «Նյուս Սքայ Գրուպ» ՍՊ ընկերությունը, մանկատան շենքը, Նորքի 7-րդ և 9-րդ փողոցների սեփական տները, Նոր-Նորքի 2-րդ զանգ.՝ Թոթովենցի փ. 1/1 շենքը, Մոլդովական փ. 3/1, 5, 48 շենքերը, թիվ 164 դպրոցը և հարակից ոչ բնակիչ-բաժանորդները, Մուրացան փ. 109 շենքը, Ռոստովյան փ. 13, 15, 17 շենքերը, Սասունցի Դավթի փ. 50-58 սեփական տները, 11։00 Այգեստան 11փ. 34-101 սեփական տները, Հերացու փ. 2, 2ա շենքերը և հարակից ոչ բնակիչ-բաժանորդները, Չարենցի փ. 4 շենքը և հարակից ոչ բնակիչ-բաժանորդները, Իսահակյան փ. 8, 10, 12 շենքերը, Աբովյան փ. 38 շենքը, Իսահակյան փ. 12, 14, 18ա շենքերը և հարակից ոչ բնակիչ-բաժանորդները, Գարեգին Նժդեհի փ. 24 շենքը, Ֆրունզեի փ. 4/2, 4/4, 4/3, 6/3, 6/5, 6/6, 6/7 և 6/8 շենքերը, Ֆրունզեի փ. 8, 12, 16, 18, 10ա, 10, 8/1 շենքերը և հարակից ոչ բնակիչ-բաժանորդները, Ադոնցի փ. 6/1, 8, 8/2 շենքերը և հարակից ոչ բնակիչ-բաժանորդները, Կոմիտասի պող. 20 շենքը և հարակից ոչ բնակիչ-բաժանորդները, Վաղարշյան փ. 17 շենքը և հարակից ոչ բնակիչ-բաժանորդները, Ա.Ավետիսյան փ. 112, 118 շենքերը և հարակից ոչ բնակիչ-բաժանորդները, Համբարձումյան փ. 18, 119 շենքերը և հարակից ոչ բնակիչ-բաժանորդները, Փափազյան փ. 11 շենքը և հարակից ոչ բնակիչ-բաժանորդները, Արաբկիր 39 փողոցի սեփական տները և հարակից ոչ բնակիչ-բաժանորդները, Շահումյան 8փ. 2, 4, 6 շենքերը, Սեբաստիայի փ. 82, 86 շենքերը Շերամի փ. 115 շենքը, Սիլիկյան թաղամասը և հարակից ոչ բնակիչ-բաժանորդները, Արարատի մարզում՝ 10։00-14։00 Սիսավան և Վանաշեն գյուղերը, 10։30-16։00 Նշավան և Շահումյան գյուղերը մասնակի, 11։00-15։00 Արտաշատ քաղաքի Արազի փողոցը մասնակի, Վայոց Ձորի մարզում՝ 11։00-14։00 Արենի գյուղը մասնակի, Կոտայքի մարզում՝ 10։30-14։30 Աբովյան քաղաքի Սարալանջ թաղամասը, գազալցակայանը, ջրային տնտեսության վարչական շենքը, 3-րդ միկրոշրջանը, 4-րդ միկրոշրջանը մասնակի, մարզադաշտի թաղամասը, 11։00-16։00 Ջրվեժ գյուղը, Ջրվեժի Բագրևանդ և «Ա» թաղամասերը, «Հայմարմար» քարի արտադրամասը, Աբովյան քաղաքի Հանրապետության փ. 28 շենքը, Նոր Հաճն քաղաքը, Նոր Հաճն քաղաքի Նոր թաղամասը, «Նարեկ Բեգլարյան», «Ագատես», «Խաչակապ», «Անդրանիկ», «Արևակ» ՍՊ ընկերությունները, զինմասը, «Սապֆիր», «Շողակն» գործարանները, պոմպակայան 5-ը, «Արզնի ՀԷԿ»-ի ճնշման ջրավազանը, սեփական կարիքները, «Վիվասել-ՄՏՍ», «Յուքոմ», «Վեոն Արմենիա» ընկերությունների բջջային կայանները, Գեղարքունիքի մարզում՝ 10։30-13։00 Մարտունի քաղաքի հիվանդանոցը, թիվ 1 դպրոցին հարակից թաղամասը, Դոսաֆի և Կալեր թաղամասերը, Շիրակի մարզում՝ 10։00-16։00 Գյումրի քաղաքի Ղուկասյան, Մյասնիկյան, Ղարիբջանյան փողոցները, Լ.Մադոյան փողոցը մասնակի, «Անուշարան» ՓԲ ընկերության հետնամասի հարակից տարածքը, Անիի տարածաշրջանի Աղին գյուղի հին գյուղ թաղամասը, Ախուրյանի տարածաշրջանի Ազատան գյուղը մասնակի, Լոռու մարզում՝ 12։00 Միխայլովկա գյուղը, Սյունիքի մարզում՝ 10։30 Շինուհայր գյուղը մասնակի, 11։00 Գորիս քաղաքի Սյունիքի փողոցը մասնակի, 11։00 Սպանդարյան գյուղը։


Ճապոնիայի կայսր Նարահիտոն ամանորյա ուղերձ է հղել, որում իր հպատակներին և աշխարհի բոլոր մարդկանց երջանիկ տարի է մաղթել։ Ուղերձը տեղադրված է կայսերական պալատի վարչության կայքում, հաղորդում է ՌԻԱ Նովոստին։ Կայսրը նշել է, որ անցած տարվա մայիսին կայացած իր թագադրության օրվանից «ամեն օր ծառայում է՝ ժողովրդի երջանկության համար աղոթելով»։ Նա երախտագիտություն է հայտնել բոլորին, ովքեր իրեն շնորհավորել են գահին բարձրանալու կապակցությամբ։ «Դրա հետ մեկտեղ անցած տարի եղել են թայֆուններ և ջրհեղեղներ, որոնց հետևանքով զոհվել են մարդիկ։ Ես խորապես ողբում եմ այդ կապակցությամբ։ Ես մտածում եմ անտուն մնացած մարդկանց մասին, որոնք մինչև հիմա այս ցուրտ օրերին զրկանքներ են կրում։ Աղոթում եմ, որ այս տարին անցնի առանց տարերային աղետների։ Թող նոր տարին Ճապոնիայի և մարդկանց համար ամբողջ աշխարհում լինի երջանիկ։ Դա մաղթում եմ ամբողջ սրտով և կծառայեմ հանուն դրա»,- ասվում է միապետի ուղերձում։ Սկսված 2020-ը ճապոնական տարեհաշվարկում դարձավ անցած տարվա մայիսին գահը ստանձնած Նարահիտո կայսեր գահակալման ժամանակաշրջանի՝ Ռեյվի 2-րդ տարին։ 2020-ի առաջին օրվա առավոտյան կայսրը և ողջ կայսերական ընտանիքը, ինչպես նաև վարչապետը և խորհրդարանի պատգամավորները կայսերական պալատում մասնակցել են Նոր տարվա ծիսակատարությանը, որի ժամանակ Նարահիտո կայրը հայտարարել է, որ «աղթում է ժաղովրդի երջանկության և երկրի զարգացման համար»։ Օրվա երկրորդ կեսին նա կընդունի արտասահմանյան դեսպանների շնորհավորանքները։


Microsoft-ը 1 մլրդ դոլար է ներդնում Իլոն Մասկի՝ արհեստական ինտելեկտի ստեղծման OpenAI ծրագրում, որը կարող է բարդ խնդիրներ լուծել։ Համագործակցության շրջանակում ընկերությունները նոր տեխնոլոգիաներ կստեղծեն, և Microsoft-ը կդառնա OpenAI էքսկլյուզիվ ամպային պրովայդերը։ Ընկերությունները հայտարարել են, որ տեխնոլոգիաները, որոնք նրանք մտադիր են ստեղծել, կարող են առավել բարդ խնդիրներ լուծել, քանի ներկայումս լուծում է արհեստական ինտելեկտը։ «Արհեստական ինտելեկտի ժամանակակից համակարգերը լավ են աշխատում կոնկրետ խնդրի լուծման համար, սակայն առավել բարդ խնդիրների լուծման համար արհեստական ինտելեկտի մի շարք տեխնոլոգիաների ընդհանուր և խորը յուրացում է պահանջվում։ Microsoft-ի և OpenAI-ի կոնցեպցիան այն է, որ արհեստական ընդհանուր ինտելեկտն աշխատում է մարդկանց հետ, որպեսզի օգնի լուծել ներկայիս միջդիսցիպլինար խնդիրները, ներառյալ՝ գլոբալ խնդիրներ, ինչպես օրինակ՝ կլիմայի փոփոխություն, անհատականացված առողջապահություն և կրթություն»,- ասվում է ընկերությունների հայտարարության մեջ։ Հայտարարության մեջ ասվում է նաև, որ ընկերությունները որոշել են միասին լուծել խնդիրները՝ «հիմնվելով էթիկայի սկզբունքների և վստահության վրա»։


Հանրապետության տարածքում փետրվարի 9-ի ցերեկն առանձին շրջաններում, 10-ին հարավային շրջաններում սպասվում է ձյուն։ Ըստ ԱԻՆ կայքի՝ փետրվարի 11-14-ը սպասվում է առանց տեղումների եղանակ։ Քամին՝ հարավ-արևմտյան՝ 3-8 մ/վ, առանձին վայրերում հնարավոր է ուժգնացում՝ 17-22 մ/վ։ Օդի ջերմաստիճանը փետրվարի 9-11-ն աստիճանաբար կնվազի 18-20 աստիճանով, 13-14-ը կբարձրանա 6-8 աստիճանով։ Երևան քաղաքում փետրվարի 9-ի ցերեկը, 10-14-ը սպասվում է առանց տեղումների եղանակ։


Ֆրանսիան ցանկանում է խուսափել ԱՄՆ-ի հետ առևտրային պատերազմից, բայց Վաշինգտոնի կողմից ֆրանսիական ապրանքների վրա տուրքեր մտցնելու դեպքում պատրաստ է պատասխանել նրան։ Այս մասին կիրակի ասել է Ֆրանսիայի էկոնոմիկայի և ֆինանսների նախարար Բրունո լը Մերը Le Journal du Dimanche թերթի հարցազրույցում, տեղեկացնում է ՏԱՍՍ-ը։ «Մենք ցանկանում ենք խուսափել առևտրային պատերազմից, բայց մեր եվրոպացի գործընկերների հետ միասին պատրաստ կլինենք պատասխանել, եթե հայտնվենք պատժամիջոցների հարվածի տակ, որոնք մենք համարում ենք ոչ բարեկամական և անօրինական»,- ասել է Ֆրանսիայի ֆինանսների նախարարը։ Նա պարզաբանել է, որ Ֆրանսիայի համար «չափազանց կարևոր է» հարկել թվային ընկերությունները, որոնք զգալի շահույթ են ստանում՝ ֆիզիկապես չգտնվելով երկրի տարածքում և, հետևաբար, գրեթե հարկեր չեն վճարում։ «Ամերիկյան վարչակազմը պնդում է, որ մեր (թվային) հարկը խտրական է։ Ես պաշտոնապես վիճարկում եմ դա և հենց նոր համապատասխան նամակ եմ ուղարկել առևտրային բանակցություններում ԱՄՆ ներկայացուցիչ Ռոբերտ Լայթհայզերին»,- ասել է լը Մերը։ «Այն, ինչ մենք վիճարկում ենք, դիտարկվող պատժամիջոցների օրինականությունն է»,- նշել է նախարարը։ «Մենք կցանկանայինք, որպեսզի բանակցությունները, որոնք վարում է Տնտեսական համագործակցության և զարգացման կազմակերպությունը (ՏՀԶԿ) միջազգային հարկման վերաբերյալ, ունենան բավարարող արդյունք»,- ասել է լը Մերը։ «Եթե այդպես լինի, մենք հետ կկանչենք մեր ազգային հարկը։ Եթե ոչ, ապա մենք կվերսկսենք բանավեճերը ԵՄ շրջանակում, որպեսզի ստեղծենք եվրոպական հարկ»,- ընդգծել է նա։ 2019 թվականի հուլիսի 11-ին Ֆրանսիայի Սենատը (խորհրդարանի վերին պալատը) ընդունեց օրինագիծ թվային ծառայություններ առաջարկող խոշոր ընկերությունների հարկման մասին։ Այդ հարկը վերաբերում է ինտերնետ հսկաների շահույթին՝ ստացված 2019 թվականի հունվարի 1-ից հետո, և կազմում է Ֆրանսիայի ընդհանուր շրջանառության 3 տոկոսը։ Դրա գործողության տակ են ընկնում բոլոր ընկերությունները, որոնց շրջանառությունը գերազանցում է 750 մլն եվրոն աշխարհում և 25 մլն եվրոն Ֆրանսիայում, ինչպես նաև այն ընկերությունները, որոնց գործունեության ոլորտը ընդգրկում է օնլայն-գովազդը, ինտերնետ առևտուրը կամ տեղեկատվության ագրեգատների աշխատանքը։ 2019 թվականի դեկտեմբերին առևտրային բանակցություններում ԱՄՆ ներկայացուցչի ապարատում ասել են, որ Վաշինգտոնը Փարիզի կողմից թվային հարկ մտցնելու առնչությամբ կարող է հարկել մոտ 2,4 մլրդ դոլարի ֆրանսիական ապրանքներ։ Իսկ այդ ապրանքների ցանկում, մասնավորապես, տեղ են գտել կաթնամթերքները, ներառյալ պանիրները, փրփրուն գինիները, շպարանյութերը և կոսմետիկ պարագաները, պայուսակները, հախճապակե իրերը։